text:
Okubala Numbers
Chapter 32
1 Abaana ba Lewubeeni n'abaana ba Gaadi baalina ensolo nnyingi nnyo nnyini: awo bwe baalaba ensi ya Yazeri, n'ensi ye Gireyaadi, nga, laba, ekifo ekyo kifo kya nsolo;
2 abaana ba Gaadi n’abaaaa ba Lewubeeni ne bajja ne bagamba Musa ne Eriyazaali kabona n'abakulu ab'ekibiina nti
3 Atalisi ne Diboni ne Yazeri ne Nimula ne Kesuboni ne Ereale ne Sebamu ne Nebo ne Beoni,
4 ensi Mukama gye yakuba mu maaso g'ekibiina kya Isiraeri, ensi ya nsolo, n'abaddu bo balina ensolo.
5 Ne boogera nti Oba nga tulabye ekisa mu maaso go, ensi eno eweebwe abaddu bo okuba obutaka; totusomosa Yoludaani.
6 Musa n'agamba abaana ba Gaadi n'abaana ba Lewubeeni nti Baganda bammwe banaatabaala, mmwe nga mutudde wano?
7 Era kiki ekibakeŋŋenterezesa omwoyo gw'abaana ba Isiraeri obutasomoka okuyingira mu nsi Mukama gye yabawa?
8 Bakitammwe bwe baakola bwe batyo bwe nnabatuma nga nnyima e Kadesubanea okulaba ensi.
9 Kubanga bwe baayambuka mu kiwonvu e Esukoli, ne balaba ensi, ne bakeŋŋentereza omwoyo gw'abaana ba Isiraeri, baleme okuyingira mu nsi Mukama gye yali abawadde.
10 Obusungu bwa Mukama ne bubuubuuka ku lunaku luli, n'alayira ng'agunba nti
11 Mazima tewaliba ku basajja abaalinnya okuva mu Misiri, abaakamaze emyaka abiri n'okukirawo, abaliraba ensi gye nnalayirira Ibulayimu, Isaaka ne Yakobo; kubanga tebangobereredde ddala:
12 wabula Kalebu mutabani wa Yefune Omukenizi ne Yoswa mutabani wa Nuni: kubanga abo bagobereredde ddala Mukama.
13 Obusungu bwa Mukama ne bubuubuuka ku Isiraeri, n'abatambulizatambuliza eyo n'eyo mu ddungu emyaka ana, okutuusa ezzadde lyonna abaali bakoze obubi mu maaso ga Mukama lwe baazikirira.
14 Era, laba, mmwe muyimiridde mu kifo kya bakitammwe, okwala okw'abantu abalina ebibi, okwongera nate ekiruyi kya Mukama eri Isiraeri.
15 Kubanga bwe munaakyuka obutamugoberera, anaabaleka nate omulundi ogw'okubiri mu ddungu nammwe munaazikiriza abantu bano bonna.
16 Ne bamusemberera ne bagamba nti Tunaazimbira ensolo zaffe ebiraalo wano, n'ebibuga olw'abaana baffe abato:
17 naye ffe bennyini tuliba nga tweteeseteese nga tukutte eby'okulwanyisa okukulembera abaana ba Isiraeri okutuusa lwe tulimala okubayingiza mu kifo kyabwe: n’abaana baffe abato balituula mu bibuga ebiriko enkomera olw'abo abatuula mu nsi.
18 Tetulikomawo mu nnyumba zaffe, okutuusa abaana ba Isiraeri lwe balimala okusikira buli muntu obusika bwe.
19 Kubanga tetulisikira wamu nabo emitala wa Yoludaani n'okweyongerayo; kubanga obusika bwaffe butugwiridde emitala w'eno ewa Yoludaani ebuvanjuba.
20 Musa n'abagamba nti Bwe munaakola ekigambo ekyo; bwe munaakwata eby'okulwanyisa okukulembera Mukama okutabaala,
21 na buli musajja ku mmwe alina eby'okulwanyisa bw'anaasomoka Yoludaani mu maaso ga Mukama, okutuusa lw'aligobera ddala abalabe be mu maaso ge,
22 ensi n'ewangulwa mu maaso ga Mukama: awo oluvannyuma ne mulyoka mukomawo, ne mutabaako musango eri Mukama n'eri Isiraeri; n'ensi eno eneebanga butaka gye muli mu maaso ga Mukama.
23 Naye bwe mutaakole bwe mutyo, laba, nga mwonoonye Mukama: era mutegeerere ddala ng'okwonoona kwammwe kulibayigga.
24 Muzimbire abaana bammwe abato ebibuga, n'ebiraalo olw'endiga zammwe; era mukole ekyo ekifulumye mu kammwa kammwe.
25 Abaana ba Gaadi n'abaana ba Lewubeeni ne bagamba Musa nti Abaddu bo banaakola nga mukama wange bw'alagidde.
26 Abaffe abato, bakazi baffe, embuzi zaffe, n'ensolo zaffe zonaa binaabeera eyo mu bibuga eby'e Gireyaadi:
27 naye abaddu bo banaasomoka, buli musajja alina eby'okulwanyisa olw'entalo, mu maaso ga Mukama okutabaala, mukama wange bw'ayogedde.
28 Awo Musa n'alagira Eriyazaali kabona ebigambo byabwe ne Yoswa mutabani wa Nuni n'emitwe gy'ennyumba za bakitaabwe ez'ebika by'abaana ba Isiraeri.
29 Musa n'abagamba nti Abaana ba Gaadi n'abaana ba Lewubeeni bwe balisomoka Yoludaani awamu nammwe, buli musajja alina eby'okulwanyisa olw'entalo, mu maaso ga Mukama, ensi n'ewangulwa mu maaso gammwe; kale mulibawa ensi y'e Gireyaadi okuba obutaka:
30 naye, bwe batalikkiriza kusomoka wamu nammwe nga bakutte eby'okulwanyisa, baliba n'obutaka mu mmwe mu nsi ya Kanani.
31 Abaana ba Gaadi n'abaana ba Lewubeeni ne baddamu nti Nga Mukama bw'agambye abaddu bo, bwe tutyo bwe tunaakola.
32 Tunaasomoka nga tukutte eby'okulwanyisa mu maaso ga Mukama okuyingira mu nsi ya Kanani, era obutaka obw'obusika bwaffe bulibeera naffe emitala wa Yoludaani.
33 Musa n'abawa bo, abaana ba Gaadi n’abaana ba Lewubeeni, n'ekitundu ky'ekika kya Manase mutabani wa Yusufu, obwakabaka bwa Sikoni kabaka w'Abamoli n'obwakabaka bwa Ogi kabaka w'e Basani, ensi ng'ebibuga byayo bwe byali wamu n'ensalo zaabyo, bye bibuga eby'omu nsi eriraanyeewo.
34 Abaana ba Gaadi ne bazimba Diboni ne Atalosi ne Aloweri;
35 ne Aterosisofani ne Yazeri ne Yogubeka;
36 ne Besunimira ne Besukalaani: ebibuga ebiriko enkomera n'ebisibo by'endiga.
37 Abaana ba Lewubeeni ne bazimba Kesuboni ne Ereale ne Kiriyasayimu;
38 ne Nebo ne Baalumyoni, (nga bawaanyisizza amannya gaabyo), ne Sibima: ne babituuma amannya amalala ebibuga bye baazimba.
39 Abaana ba Makiri mutabani wa Manase ne bagenda e Gireyaadi, ne bakirya, ne bagobamu Abamoli abaali omwo.
40 Musa n'awa Makiri mutabani wa Manase Gireyaadi; n'abeera omwo.
41 Yayiri mutabani wa Manase n'agenda n'alya ebibuga byayo, n'abiyita Kavosuyayiri.
42 Noba n'agenda n'alya Kenasi, n'ebyalo byakyo, n'akituuma Noba, ng'erinnya lye ye bwe lyali.


c: text/html

text:
Zabbuli Psalms
Chapter 84
1 Eweema zo nga nnungi, Ai Mukama ow'eggye.
2 Emmeeme yange yeegomba, era ezirise olw'empya za Mukama; Omutima gwange n'omubiri gwange bikaabira Katonda omulamu.
3 Weewaawo, enkazaluggya yeerabidde ennyumba, N'akataayi ekisu mwe kanaabiikiranga obwana bwako, Bye byoto byo, ai Mukama ow'eggye, Kabaka wange, era Katonda wange.
4 Balina omukisa abatuula mu nnyumba yo: Banaakutenderezanga. (Seera)
5 Alina omukisa omuntu amaanyi ge bwe gaba mu ggwe; Enguudo ezigenda mu Sayuuni nga ziri mu mutima gwe.
6 Nga bayita mu kiwonvu eky'amaziga bakifuula ekifo eky'ensulo; Weewaawo, ddumbi akibikkako n'omukisa.
7 Bava mu maanyi ne baggukira mu maanyi, Buli muntu mu bo alabika mu maaso ga Katonda mu Sayuuni.
8 Ai Mukama Katonda ow'eggye, wulira okusaba kwange: Otege okutu, ai Katonda wa Yakobo. (Seera)
9 Tunula, ai Katonda engabo yaffe, Olabe amaaso g'oyo gwe wafukako amafuta.
10 Kubanga olunaku lumu mu mpya zo lusinga olukumi. Njagala okuba omuggazi mu nnyumba ya Katonda wange Okusinga okutuula mu weema ez'obubi.
11 Kubanga Mukama Katonda ye njuba, ye ngabo: Mukama anaagabanga ekisa n'ekitiibwa: Tammenga kintu kirungi kyonna abo abeegendereza.
12 Ai Mukama ow'eggye, Alina omukisa omuntu akwesiga ggwe.

robotstxt: allowed

filter: keep


text:
Blog Archives
Bamugambe – Bebe Cool
Verse 1
Bakulabila mu kubo ng’oyengela
Abatamanyi nga bebuuza nti oba waba kyi
Kumbe bambi olojja mukwano oh…
Atakimanyi takitegela kiba kya kyaama atte nga kyamunda
Ebintu byo mukwano bijjude amayengo oh…
Kili mutu omala kukisumulula nolab’ekivaamu
N’olusozi omala kuluvuunuka noda ku museetwe
Kati kambagambe, omukwano musaana mu okulinda
Ela namwe mumugambe, emikwano gyibeera gyilimba ah…
Kati kambagambe, nti mu mukwano musaana mu okulinda
Ela namwe mumugambe, emikwano gyibeera gyilimba ah…


text:
Bya DONALD KIIRYA
Omulangira William Gabula Nadiope IV yayingidde olubiri lw’e Bugembe ng’awerekerwako sipiika wa Palamenti, Muky. Rebecca Kadaga ne yeetaba mu lukiiko lwa Busoga ekyanyiizizza abooludda lwa Edward Columbus Wambuzi.
Busoga Lukiiko olwakubiriziddwa sipiika waalwo, George Mutyabule wakati mu kwerinda ku Lwokuna mu lukiiko Hall e Bugembe, lwetabiddwaamu sipiika wa Palamenti Rebecca Kadaga, Abalangira munaana saako n’abakiise abaggya abaakalondebwa abaalayiziddwa nga April 12, 2014 mu wooteeri e Jinja.
Kadaga yazze okubeerawo okulaba ng’eyaliko Katuukiro wa Busoga, Wilson Muwereza awaayo ebintu bya Busoga eri abalangira ba Busoga oluvanyuma lwa Pulezidenti Museveni okumuwa ekiragiro abiweeyo.
Wabula Muwereza teyalabiseeko kuwaayo bintu bya Busoga eri abalangira.
Isabalangira wa Busoga era nga y’akola nga Kyabazinga wa Busoga, David Kaunhe Wakholi yalumirizza Muwereza okubulawo n’ebimu ku bintu bya Busoga bye yabadde ateekeddwa okuwaayo mu mikono gy’Abalangira ba Busoga.
Abamu ku bakiise nga beetabye mu Busoga Lukiiko
Kadaga n’abalangira baayaniriziddwa ku kitebe kya Busoga wakati mu mizira, n’okuyimba ennyimba eziwaana Kyabazinga wa Busoga. Abavuzi ba bodaboda baamuwerekedde mu luseregende lwe olwa mmotoka okuva mu kibuga Jinja okutuuka mu Lubiri e Bugembe.
Kadaga yayaniriziddwa Kaunhe ne sipiika wa Busoga Lukiiko, Mutyabule oluvannyuma ne bamulambuza ekitebe ky’obwakyabazinga bwa Busoga olwo ne batuula mu lukiiko.
Mu lukiiko, Kaunhe yagambye nti batuuse ku kitebe kya Busoga nga ofiisi ya Kyabazinga, eya Katukiiro wa Busoga n’ey’omuwandiisi w’enkalakkalira owa Busoga nga zonna nzigale kyokka baagenze okuziringizaamu nga temuli bintu okuli kompyuta n’ebirala.
Entebe y’Obwakyabazinga gy’atuulako ng’agenze ku mikolo mu byalo nayo okuva lwe yaggyibwa ku kitebe kya Busoga n’etwalibwa n’ekozesebwa omulangira Edward Columbus Wambuzi ku mukolo gw’okuggulawo ekkolero lya ssukaali erye Kaliro, tekomezebwangawo.
Sipiika Mutyabule yategeezezza Kadaga nti Muwereza yabadde awandiikidde RDC w’e Jinja, Richard Gulume ebbaluwa ku Lwokusattu ng’amutegeeza ng’Abalangira ne Kadaga bwe batateekeddwa kubeera ku kitebe kya Busoga era nti bakwatibwe kuba bagenda kuleeta obutali butebenkevu.
Kadaga alaze ekyamututte
Kadaga yategeezeza mu lukiiko nti yatumiddwa Pulezidenti Museveni okujja okubeerawo ng’omujjulizi ng’eyaliko Katuukiro Muwereza awaayo ebintu bya Busoga eri abalangira 11, okukakasa oba abaserikale ba UPDF baavaayo e Bugembe n’okukakasa nti Poliisi y’eriyo okukuuma ekitebe kya Busoga.
Yategeezezza abalangira nti eby’okutuula mu wooteeri n’okuteeserezaayo bikomye era nti buli muntu waddembe okutesereza ku kitebe kya Busoga nga bwe balinda okufuna Kyabazinga omutuufu.
Okuva ku kkono: Omulangira John Nanyumba, Omulangira Gabula Nadiope, Omulangira Nabwana n’omulangira Luba Munulo (ku ddyo) mu Lukiiko.
Yagambye nti Muwereza yali waakuwaayo ebintu bya Busoga nga April 21 naye kyewuunyisa nti n’okutuusa kati tannaba kukikola era nti agenda kuddayo ewa Pulezidenti Museveni amutegeeze nga Muwereza bw’ataalabise mu lukiiko okukwasa abalangira ebintu bya Busoga.
Kadaga yagambye nti Busoga efiiriddwa bingi omuli obutakiikirirwa ku mikolo gy’eggwanga era nti gye buvuddeko Abaganda baasaba Pulezidenti Museveni abaddize ebyabwe kye yakola wabula ne yeebuuza nti bo Abasoga bali ku ki olw’okwesiba mu ntalo ezitaggwa n’abasaba badde bumu bakulaakulanye Busoga era babeere kitole basabe ebya Busoga okuva eri Museveni omuli obutale, emyalo, amagombolola n’ettaka.
Avunaanyizibwa ku bikwekweto mu Poliisi, Grace Turyagumanawe yategeezeza nti Poliisi yabaddewo okukuuma emirembe, okukuuma sipiika Kadaga n’okukakasa nga ebintu bya Busoga biweebwaayo eri abalangira 11.
Abalangira ne bammemba ba Busoga Lukiiko baasazeewo basse kkufulu ku ofiisi ya Kyabazinga, Katuukiro saako n’ey’omuwandiisi w’enkalakkalira owa Busoga okutuusa nga Gavumenti eweerezza ababalirizi b’ebintu okulaba ebintu ebibulamu nga kino bakiwadde ebbanga lya wiiki emu kikolebweko.
Abalangira abeetabye mu lukiiko kwabaddeko William Gabula Nadiope IV ow’e Bugabula BB, Luba Munulo ow’e Bunyha, John Nanyumba ow’e Bunyoli, Nkutu Menyha ow’e Bugweri, Nabwana Tabingwa ow’e Luuka, Nkono ne Kisiki.
Abataabaddewo kwabaddeko Edward Columbus Wambuzi ow’e Bulamoji, Yasin Waguma Ntembe ow’e Butembe saako ne Patrick Izimba Gologolo owe Kigulu.


text:
AKULOGA obubbi aba akutumye kufa, anti olaba ono bw’adaaga oluvannyuma lw’okusangibwa lubona mu nju y’omu ku batuuze e Kyebando Central ng’aliko by’abbamu.
Kigambibwa nti omuvubuka ono ataategeerekese mannya yabadde ava Najjanankumbi kyokka omu ku baana b’awaka n’amulaba ng’ava mu nju n’amukubira enduulu.
Baamukutte ne bamukuba emiggo n’ensambaggere okukkakkana nga bamwambudde. Wabula baabadde bamwambula ne wabaawo eyabatiisizza okubaloopa ku poliisi singa abafiira mu ngalo ne bamusonyiwa. Byabadde Kyebando Central.


text:
EBYONGIRWEHO
Amananu Agarukukwata Hali Isiitwe, Omwana, n’Omwoyo Ogurukwera
ABANTU abaikiririza omu nyegesa ya Tiriniti bagamba ngu Ruhanga arumu abantu basatu—Isiitwe, Omwana, n’Omwoyo ogurukwera. Buli omu h’abantu abasatu banu akwinganaingana nondi; boona bali b’obusobozi bwoona, kandi boona tibaina ntandikwa. Okusigiki’ra ha nyegesa ya Tiriniti, Isiitwe ali Ruhanga, n’Omwana Ruhanga, n’Omwoyo Ogurukwera nagwo Ruhanga, baitu ngu haroho Ruhanga omu wenka.
Baingi hali abakwikiririza omu nyegesa ya Tiriniti bakigumya ngu nabo tibakusobora kugisobo’ra. Nabwo batekereza ngu eri nyegesa enyakuli omu Baibuli. Kikuru kukimanya ngu ekigambo “Tiriniti” tikizoka omu Baibuli. Baitu yo enyegesa ekwesisanirizaho eya Tiriniti erumu? Kugarukamu ekikaguzo ekyo ka tubanze twetegereze ekyahandiikirwe abaikiririza omu Tiriniti ekibakira kwekonyeza.
“KIGAMBO KIKABA KIRI RUHANGA”
Yohana 1:1 rugamba: “Kara nakara hakaba haroho kigambo, kigambo kikaba kiri hamu na Ruhanga, kigambo kikaba kiri Ruhanga.” Omu nka’ra ezindi eziri omu suura enu, Yohana akyoleka kurungi ngu “kigambo” nuwe Yesu. (Yohana 1:14) Okusigiki’ra ekigambo oku kikyetwa Ruhanga, bamali’ra nibagamba ngu Omwana na Ise bali kicweka kya Ruhanga omu.
Baitu okimanye ngu ekicweka kya Baibuli kinu kikabanza kuhandiikwa omu rulimi Oruyonani. Hanyuma bakakihindura kuruga Omuruyonani bakigarra omu ndimi ezindi. Abahinduzi ba Baibuli abakukira obwingi batakozese ebigambo “Kigambo kikaba kiri Ruhanga.” Habwaki? Nibasigikirra ha kibakaba bamanyire ha Ruyonani orwakozesibwe omu kuhandiika Baibuli, abahinduzi abo bakacwamu kuhindura ebigambo “Kigambo kikaba kiri Ruhanga.” Omu mulingo ogundi. Bata? Wetegereze eby’okurorraho binu: “Kigambo yaba n’emiringo nk’eya Ruhanga.” (A New Translation of the Bible) “Kigambo yaba ruhanga” (The New Testament in an Improved Version) “Kigambo yaba hali Ruhanga kandi aine emiringo ye.” (The Translator’s New Testament) Okusigikirra ha mpindura zinu kigambo tali Ruhanga wenyini. * Kyonka, habw’ekikaro eky’amaani eky’aina omu bihangirwe bya Yahwe, kigambo abazibwaho nka “ruhanga.” Hanu ekigambo “ruhanga” kikumanyisa “ow’amaani.”
MANYA EBIKUKIRAHO
Abantu abakira obwingi tibamanyire Ruyonani orwakozesibwe omu kuhandiika Baibuli. Hati osobora ota kumanya mali Yohana eki yabaire namanyisa? Tekereza ha ky’okurorraho kinu: Omwegesa aina ekintu eky’akusoborra abeegi be. Hanyuma buli mwegi ekintu ekyo akyetegereza omu mulingo ogukwahukana. Basobora bata kumanya ekihikire? Basobora kusaba omwegesa abasoborre kukiraho. Hataro kugurukyagurukya, kumanya ebirukukiraho kikusobora kubakonyera kwetegereza omwegesa ekyabaire nayegesa. Omu mulingo nugwo gumu kutunga amakuru ga Yohana 1:1, nosobora kurora omu njiri ya Yohana kusobora kumanya kurungi ekikaro kya Yesu. Kumanya ebirukukiraho ha nsonga enu nikiija kukukonyera kuhika ha kucwamu okuhikire.
Nk’eky’okurorraho, cumitiriza ha bindi Yohana ebyakwongera kuhandiika omu suura 1, oruka’ra 18: “Busaho muntu araboine Ruhanga bwona bwona.” Kyonka abantu bakarora Yesu, Omwana, habwokuba Yohana agamba: “Kigambo (Yesu) yafoka omubiri, yaikara omulitwe, kandi tukarora ekitinisa kye.” (Yohana 1:14) Hati obwo Omwana asobora ata kuba kicweka kya Ruhanga w’Obusobozi Bwoona? Yohana kandi akagamba ngu ekigambo kikaba kiri ‘hamu na Ruhanga.’ Omuntu asoborata kuba hamu n’omuntu ondi kandi omuntu ogu naba nuwe oli owainawe? Kwongerezaho, nkoku kyahandiikirwe omu Yohana 17:3, Yesu ayoleka kurungi enyahukana hagati ye na Ise ow’omuiguru. Ise amweta “Ruhanga omu wenka owamananu.” Kandi ali n’amalirra enjiri ye, Yohana agamba ati: “Binu bikahandiikwa, muikirize ngu Yesu nuwe Kristo Omwana wa Ruhanga.” (Yohana 20:31) Wetegereze ngu Yesu ayeserwe Mwana wa Ruhanga tihali Ruhanga. Okumanyisibwa kunu okw’omu njiri ya Yohana okundi, kukutwoleka omulingo Yohana 1:1 rukutekwa kwetegerezebwa. Yesu, kigambo, ali “ruhanga” habwokuba aina ekikaro kyahaiguru baitu ekitakwingana n’ekya Ruhanga w’Obusobozi Bwoona.
GUMYA NGU GALI MANANU
Weyongere kucumitiriza ha ky’okurorraho ky’omwegesa n’abeegi. Kakusangwa abamu basigara nibakyagurukyagurukya, hanyuma y’omwegesa kweyongera kubasoborra. Nibasobora kukora ki? Nibasobora kwekaguza hali omwegesa ondi ayongere kubasoborra. Omwegesa ow’akabiri obwagumya eby’omwegesa ow’okubanza, okugurukyagurukya okw’abakira obwingi nikusobora kuhwaho. Omu mulingo nugwo gumu, obworaba otakugumya kurungi omuhandiiki wa Baibuli Yohana mali eki yabaire nagamba ha nkoragana eroho hagati ya Yesu na Ruhanga w’Obusobozi Bwoona, nosobora kusoma omuhandiiki wa Baibuli ondi ebi yahandiikire kumanya ebirukukiraho. Cumitiriza ha ebyahandiikirwe Matayo. Ha bikwatiraine n’ekiro kya hampero, akajuliza hali Yesu wonyini nabaza ati: “Baitu ebya ha kiro kiri nakasumi ako, busaho amanyire, nobubakuba bamaraika abo muiguru, nobwakuba omwana, [baitu] Isenyowe wenka.” (Matayo 24:36) Ebigambo binu byoleka bita ngu Yesu tali Ruhanga w’Obusobozi bwoona?
Yesu agamba ngu Ise amanyire bingi kukira Omwana eby’amanyire. Kakuba Yesu akaba ali kicweka kya Ruhanga w’Obusobozi Bwoona, yakubaire namanyira kimu Ise eby’amanyire. Nahabwekyo, Omwana na Ise tibasobora kuba nibainganaingana. Nabwo abandi nibasobora kugamba ‘Yesu akaba n’obwomezi bw’emiringo ebiri. Obu yabaire nabaza binu akaba nabaza nk’omuntu ow’esagama.’ Gonze nobukyakubaire kityo, baitu kandi gwo omwoyo ogurukwera? Obu guraba guli kicweka kya Ruhanga nuwe omu ogwo, habwaki Yesu atagambire ngu gumanyire Ise eby’amanyire?
Nogenda omu maiso n’okusoma Baibuli, oija kumanya ebicweka bingi ebya Baibuli ebikukwata ha nsonga enu. Nibigumya amananu agarukukwata hali Isiitwe, Omwana, n’omwoyo ogurukwera.—Zabuli 90:2; Engeso 7:55; Abakolosai 1:15.
* Kumanya ebikukiraho ha Yohana 1:1, rora empapura 24-25 eza Watchtower eya Novemba 1, 2008, eyatiirwe Abakaiso ba Yahwe.


text:
Bya HENRY KASOMOKO
POLIISI ekutte n’eggalira Omuchina agambibwa okukwata omukozi we n’amukaka omukwano. Wang Zheng Zhao 60 akulira ekizimbe kya Acacia Mall ekisanbgibwa e Kamwokya, poliisi ya Kira Road emukutte ng'emuteebereza okukaka omuwala omukwano.
Omuwala (amannya gasirikiddwa) agambibwa okukwatibwa abadde akola gwa kwera mu kizimbe kino Wang kw’ali nga maneja.
Omuwala yategeezezza nti, Wanga aludde ng’amusendasenda okumuwa omukwano era ng’amukwatirira mu bifo eby'ekyama era n’amusuubiza okumugoba singa abaako omuntu gw’abuulirako.
Yayongeddeko nti aludde ng’agaana ebirabo bya Wanga kyokka nga buli lw’amusanga abaako obugambo bw’amusonseka.
Yagasseeko nti ku Mmande Wang Zheng yamusanze alongoosa ekimu ku bisenge by’ekizimbe ekyabaddemu enzikiza n’amuvumbagira n’amukwata.
Yagambye nti oluvannyuma lwa Wang okumukwata yamulese mu kizimbe ng'avaamu omusaayi. Yakubidde mwannyina Frank Mugisha essimu okumutegeeza ekibaddewo era ye yategeezezza poliisi. Poliisi yazze mu kifo kino n’ekwata Wang n’aggalirwa ku musango gw’okukwata omukazi ku fayiro nnamba SD 65/23/06/2014


text:
Esyogazeti esye Watchtower n’esye Awake!
Esyogazeti syethu esiseghemere okwa Biblia syangana lhusibwa okwa muthahulha wethu omwa mibughe eyilhabire omu 150. E Watchtower yikathukanganaya ebikabya omwa kihugho nga bikamanyisayaki erikwamana n’amaminyereri we Biblia. Yiri mw’engulhu yuwene ey’Obwami bwa Nyamuhanga eyikahumulikanaya abandu kandi yikawathikaya abandu erikirirya omu Yesu Kristo. E Awake! yikakanganaya ngoku thwanga ghumira ebitsibu ebya munabwire kandi ngoku thwanga yikethera omulhaghe w’Omuhangiki wethu ow’ekihugho eky’obuholho n’obwiranda.


text:
2 Bassekabaka 2 Kings
Chapter 4
1 Awo omukazi omu ow'oku bakazi b'abaana ba bannabbi n'ayogerera waggulu eri Erisa ng'ayogera nti Omuddu wo baze yafa: era omanyi ng’omuddu wo yatyanga Mukama: era ow'ebbanja azze okwetwalira abaana bange bombi okuba abaddu.
2 Erisa n'amugamba nti Naakukolera ki? mbuulira: olina ki mu nnyumba? N'ayogera nti Omuzaana wo talina kintu mu nnyumba wabula akasumbi ak'amafuta.
3 Awo n'ayogera nti Genda weeyazike ebintu ebweru mu banno bonna, ebintu ebyereere; weeyazike bingiko.
4 Awo n'oyingira weggalire ggwe ne batabani bo, ottululire mu bintu ebyo byonna; otereke ebijjudde.
5 Awo n'ava w'ali ne yeggalira ye ne batabani be; ne bamuleetera ebintu n'attulula.
6 Awo olwatuuka ebintu bwe byajjula n'agamba mutabani we nti Ndeetera nate ekintu. N'amugamba nti Tewakyali nate kintu. Amafuta ne gakoma.
7 Awo n’ajja n'abuulira omusajja wa Katonda. N'ayogera nti Genda otunde amafuta osasule ebbanja lyo, ebinaafikkawo bikuliiseaga ggwe ne batabatu bo.
8 Awo olunaku lwali lumu Erisa n'ayita n'agenda e Sunemu eyali omukazi omukulu; n'amuwaliriza okulya ku mmere. Awo olwatuukanga buli lwe yayitangawo n'akyamiranga omwo okulya ku mmere.
9 N'agamba bba nti Laba nno, ntegedde ng'ono musajja mutukuvu wa Katonda atuyitako buli kaseera.
10 Nkwegayiridde tukookere ku kisenge; tumuteekere eyo ekitanda n'emmeeza n'entebe n'eky'ettabaaza: awo olunaatuukanga bw'anajjanga gye tuli anaakyamiranga omwo.
11 Awo olunaku lwali lumu n'ajjayo n'akyamira mu nju n'agalamira omwo.
12 N'agamba Gekazi omuddu we nti Yita Omusunammu ono. Awo bwe yamuyita n'ayimirira mu maaso ge.
13 N'amugamba nti Mugambe nno nti Laba, watujjanjaba okujjanjaba okwenkana awo; kiki ekinaaba kikukolerwa? oyagala okwogererwa eri kabaka oba eri omukulu w'eggye? N'addamu nti Ntuula mu bantu bange nze.
14 N'ayogera nti Kale kiki ekinaaba kimukolerwa? Gekazi n'addamu nti Mazima talina mwana wa bulenzi ne bba mukadde.
15 N'ayogera nti Muyite. Awo bwe yamuyita n'ayimirira ku mulyango.
16 N'ayogera nti Mu kiseera kino ebiro bwe biridda, oliwambaatira omwana ow'obulenzi. N'ayogera nti Nedda, mukama wange, ggwe omusajja wa Katonda, tolimba muzaana wo.
17 Omukazi n'aba olubuto n'azaalira omwana ow'obulenzi mu kiseera ekyo ebiro bwe byadda nga Erisa bwe yamugamba.
18 Awo omwana bwe yakula olunaku lwali lumu n'afuluma n'agenda eri kitaawe eri abakunguzi.
19 N'agamba kitaawe nti Omutwe gwange, omutwe gwange. N'agamba omuddu we nti Musitule omutwale eri nnyina.
20 Awo bwe yamutwala n'amutuusa eri nnyina, n'atuula ku maviivi ge okutuusa ettuntu n'alyoka afa.
21 N'alinnya n'amugalamiza ku kitanda ky'omusajja wa Katonda, n'amuggalira oluggi n'afuluma.
22 N'ayita bba n'ayogera nti Nkwegayiridde, mpeereza omu ku baddu n'emu ku ndogoyi ŋŋende mbiro eri omusajja wa Katonda nkomewo.
23 N'ayogera nti Kiki ekikwagaza okugenda gy'ali leero? si lunaku lwa mwezi ogwakaboneka so si ssabbiiti. N'ayogera nti Mirembe.
24 Awo n'atandiika endogoyi n'agamba omuddu we nti Goba otambule; totta ku bigere wabula nga nkugambye.
25 Awo n'agenda n'atuuka eri omusajja wa Katonda ku lusozi Kalumeeri. Awo olwatuuka omusajja wa Katonda bwe yamulengera ng'akyali wala, n'agamba Gekazi omuddu we nti Laba, Omusunammu wuuyo:
26 nkwegayiridde, dduka nno mbiro omusisinkane omugambe nti Oli bulungi? balo ali bulungi? omwana ali bulungi? N'addamu nti Bulungi.
27 Awo bwe yatuuka eri omusajja wa Katonda ku lusozi, n'amukwata ku bigere. Gekazi n'asembera okumusindika; naye omusajja wa Katonda n'ayogera nti Muleke: kubanga emmeeme ye enyiikadde munda mu ye; era Mukama akinkisizza so tambuulidde.
28 Awo n'ayogera nti Nayagala omwana ow'obulenzi eri mukama wange? saayogera nti Tonnimba?
29 Awo n'agamba Gekazi nti Weesibe ekimyu oddire omuggo gwange mu mukono gwo ogende: bw'onoosanga omuntu yenna tomulamusa; era omuntu yenna bw'anaakulamusa, tomuddamu: oteeke omuggo gwange ku maaso g'omwana.
30 Nnyina w'omwana n'ayogera nti Nga Mukama bw'ali omulamu n'emmeeme yo nga bw'eri ennamu, sijja kukuleka. N'agolokoka n'amugoberera.
31 Awo Gekazi n'ayitamu n'abakulembera n'ateeka omuggo ku maaso g'omwana; naye ne wataba ddoboozi newakubadde okuwulira. Kyeyava akomawo okumusisinkana, n'amubuulira nti Omwana tazuukuse.
32 Awo Erisa bwe yayingira mu nnyumba, laba, omwana ng'afudde era ng'agalamidde ku kitanda kye.
33 Awo n'ayingira ne yeggalira iaye bombi n'asaba Mukama.
34 N'alinnya n'agalamira ku mwana n'ateeka akamwa ke ku kamwa ke n’amaaso ge ku maaso ge n'emikono gye ku mikono gye: ne yeegololera ku ye; omubiri gw'omwana ne gubuguma.
35 Awo n'akomawo n’atambula mu nnyumba omulundi ogumu eruuyi n'omulundi ogumu eruuyi; n'alinnya ne yeegololera ku ye: omwana n'ayasimula emirundi musanvu, omwana n'azibula amaaso.
36 N'ayita Gekazi n'ayogera nti Muyite Omusunammu oyo. Awo n'amuyita. Awo ng'ayingidde gy'ali n'ayogera nti Situla omwana wo.
37 Awo n'ayingira n'avuunama ku bigere bye n'akutama wansi; n'asitula omwana we n'afuluma.
38 Awo Erisa n'ajja nate e Girugaali: ne waba enjala mu nsi; abaana ba bannabbi ne batuula mu maaso ge: n'agamba omuddu we nti Teekako entamu ennene, ofumbire abaana ba bannabbi enva.
39 Awo omu n'afuluma n'agenda ku ttale okunoga amaboga, n'asanga omuzabbibu ogw'omu nsiko, n'anogako amaboga ag'omu nsiko n'ajjuza olugoye lwe, n'ajja n'agatyemulatyemulira mu ntamu erimu enva: kubanga tebaagamanya.
40 Awo ne bajjulira abantu okulya. Awo olwatuuka bwe baali nga balya ku nva, ne boogerera waggulu nga bagamba nti Ai omusajja wa Katonda, mu ntamu mulimu okufa. So tebaayinza kugiryako.
41 Naye n'ayogera nti Kale muleete obutta. N'abusuula mu ntamu; n'ayogera nti Mujjulire abantu balye. Ne wataba kabi mu ntamu.
42 Awo omusajja n'ajja ng'ava e Baalusalisa, n'aleetera omusajja wa Katonda emmere ey'okubibereberye, emigaati egya sayiri amakumi abiri n'ebirimba eby'eŋŋaano ebibisi mu nsawo ye. N'ayogera nti Bawe abantu balye.
43 Awo omuddu we n'ayogera nti Owa! nteeke kino mu maaso g'abasajja ekikumi? Naye n'ayogera nti Bawe abantu balye; kubanga bw'atyo bw'ayogera Mukama nti Banaalya ne balemwa.
44 Awo n'agiteeka mu maaso gaabwe, ne balya ne balemwa ng'ekigambo kya Mukama bwe kyali.


text:
BYA PAUL LUBWAMA
ABAKULIRA ebyokwerinda ku Palamenti bayisizza ebiragiro ebikakali okwongera okunyweza obukuumi .
Mu nteekateeka empya, emiryango gya Palamenti okulinaana ofiisi ya Pulezidenti giggaddwa ng'abantu ba bulijjo tebakkirizibwa kugyeyambisa.
Ebyokwerinda binywezeddwa oluvannyuma lw’abavubuka babiri; Norman Tumuhimbise ne Robert Mayanja okutwala obubizzi mu Palamenti nga beekalakaasa olw’ebbula ly’emirimu n’obulyake obukudde ejjembe mu ggwanga.
Okusinziira ku mwogezi wa Palamenti, Helen Kaweesa, ebidduka byonna ebiyingira munda bigenda abavuzi baakweyambisa ggeeti ennene (wankaaki) olwo ogw’ekyengulu gwakukozesebwa Pulezidenti, omumyuka we ne Katikkiro wa Uganda.
Muky. Kaweesa yagambye nti mu nkola empya ey'okunyweza eby'okwerinda ku Palamenti, ababaka bonna n'abakozi abalala baakuwandiisanga ennamba za mmotoka zaabwe n'ebidduka ebirala nga tebinnayingizibwa mu paakingi ya Palamenti.
Yagambye nti abagenyi bonna tebagenda kukkirizibwa kuyingira Palamenti n'emmotoka zaabwe.
Abamu ku babaka beekokkodde ebyokwerinda ebyamyumyuddwa bye bagamba nti bibamalira obudde bungi n'okuleetawo akalippagano k'ebidduka.
Ababaka okwabadde Benson Obua ne Kamara John baategezeza nti okubakebera si kibi naye bakebera kasoobo ekigenda okukosa enkola y'emirimu gy'ababaka .


text:
Zungulu: Olunaku lw’abakozi
Twongera okuyozaayoza bonna abaafunye emidaali ku lunaku lw’abakozi. Okuva enkola y’okugaba emidaali lweyatandika, bangi abafunye era bangi abajja okufuna. Katusuubire nti tetuubeerabire mangu nga bwekitera okubeera.
Kyetwazuula nti buli mwaka ku lunaku lw’abakozi, abakozi abasinga ‘’tebakyayagala kumanya’’ kubanga abakozesa babafuukira ekyetere.
Abantu babe ba mu wofiisi oba mu butale obasanga beekolera gyabwe nga abamu bajulira olunaku omusolo ogubinikibwa emisaala lwegulikendeera n’okulinda olunaku gav’t lweliteekawo omusaala ogusembayo omukozi gw’alina okufuna.


text:
Bya DAVID KIBUUKA
Abasiraamu mu disitulikiti y’e Mayuge balwanye n’abasawo b’ekinnansi abaabadde bategese okulonda omukulembeze waabwe mu Mayuge ku muzigiti gwabwe.
Abasawo b’ekinnansi abakulemberwa Patrict Mudungu ow’ekibiina kya Uganda n’eddagala lyayo bakira bakuba engoma n’ensaasi ku muzigiti ekyanyiizizza abavubuka Abasiraamu abaakulembeddwa
ssentebe waabwe, Faizal Mbasa abaabalumbye babagobewo.
Baabadde balonda ssentebe w’abasawo b’ekinnansi mu disitulikiti y’e Mayuge ng’omukolo gwabadde mu maka gw’omukulu w’essomero omu okumpi n’omuzigiti.
Abasawo b’ekinnansi baasuze mu kasiki wabula ku makya ennyo ne bagenda mu maaso n’okukuba engoma n’ensaasi ng’Abasiraamu basaala.
Mu busungu baabalumbye babagobewo wabula ne bagaanirawo ekyavuddeko abavubuka okwekyawa ne batandika okubakuba n’okubakasukira amayinja.
Abamu ku baakwatiddwa nga batwalibwa ku kabangali ya poliisi.
Poliisi yazze okutaasa embeera ekyagiwalirizza okukuba amasasi mu bbanga okubagumbulula. Akulira poliisi y’e Mayuge, Sam Epira, yalagidde abaserikale be okukwata buli muntu gwe balaba ng’alwana era
waliwo be baayodde ne bassibwa ku kabangali ya poliisi eyabatutte mu kaduukulu.
Oluvannyuma baatuuzizza olukiiko ku Betty’s Guest House mu tawuni y’e Mayuge olwabaddemu
Abasiraamu abakulira omuzigiti n’abasawo okubakkakkanya.
Olukiiko lwakubiriziddwa Epirla ne DIS O, Lawrence Mugisha.
Epira yalagidde abasawo okukola emikolo gyabwe gimalirizibwe obutasussa ssaawa 11:00 ez’akawungeezi era bakira poliisi ebakuuma okutuusa lwe gyawedde.


text:
Zabbuli Psalms
Chapter 43
1 Onsalire omusango, ai Katonda, era ompolereze ensonga eri eggwanga eritatya Katonda: Ondokole eri omuntu ow'obulimba atali mutuukirivu.
2 Kubanga ggwe oli Katonda wa maanyi gange; kiki ekikunsuuzizza ewala? Lwaki nze okugenda nga nkaaba olw'okujooga kw'omulabe?
3 Kale otume omusana gwo n'amazima go; ebyo binnuŋŋamye: Bindeete ku lusozi lwo olutukuvu, Ne mu weema zo.
4 Ne ndyoka ŋŋenda ku kyoto kya Katonda, Eri Katonda essanyu lyange eritasingika; Ne ku nnanga ndikutendereza, ai Katonda, Katonda wange.
5 Kiki ekikukutamizza, emmeeme yange? Kiki ekikweraliikiriza munda yange? Suubira eri Katonda: kubanga edda ndimutendereza, Bwe bulamu obw'amaaso gange; era Katonda wange.


text:
Olubereberye - Genesis
Essuula 23
1 Saala n'awangaala emyaka kikumi mu abiri mu musanvu: egyo gye myaka Saala gye yawangaala.
2 Saala n'afiira mu Kiriasualaba (ye Kebbulooni), mu nsi ya Kanani: Ibulayimu n'ajja okukungubagira Saala, n'okumukaabira, amaziga.
3 Ibulayimu n'agolokokai n'ava eri omulambo gwe, n'agamba abaana ba Keesi nti
4 Nze ndi mugenyi era mutambuze gye muli: mumpe ekifo eky'okuziikangamu okuba obutaka mu nsi yammwe, nziike omulambo gwange obutagulabangako.
5 N'abaana ba Keesi ne baddamu Ibulayimu, nga bamu gamba nti
6 Otuwulire, mukama wange: ggwe oli mukungu mukulu mu ffe: ziika omulambo gwo mu ntaana yaffe gy'oneeroboza mu zonna; tewali mu ffe agenda okukumma entaana ye, obutaaiika omulambo gwo.
7 Ibulayimu n'agolokoka, n'awunamira abantu ab'omu nsi, be baana ba Keesi.
8 N'ayogera nabo, ng'agamba nti Bwe mwagala nze okuziika omulambo gwange obutagulabangako, mumpulire, munneegayiririre Efulooni omwana wa Zokali,
9 ampe empuku eya Mnkupeera, gy'alina, ekomerera mu lusuku lwe; aginguze omuwendo gwayo omulamba wakati mu mmwe okuba obutaka okuba entaana.
10 Efulooni yali atudde wakati mu baana ba Keesi; Efulooni Omukiiti n'addamu Ibulayimu abaana ba Keesi nga bamuwulira, be bonna abaayingira mu mulyango gw'ekibuga, ng'ayogera nti
11 Nedda, mukama wange, ompulire: olusuku ndukuwadde, n'empuku erulimu ngikuwadde; mu maaso g`abaana b'abantu bange ngikuwadde: ziika omulambo gwo.
12 Ibulayimu n'avuunama mu maaso g'abantu ab'omu nsi.
13 N'agamba Efulooni abantu ab'oImu nsi nga bamuwulira, ng'ayogera Inti Naye bw'onooyagala, nkwegayiIrira, ompulire: nnaasasula omuwendo gw'olusuku; gukkirize nkuwe, nange naaziika omwo omulambo gwange.
14 Efulooni n'addamu Ibulayimu, ng'amugamba nti
15 Mukama wange, ompulire: akasuku omuwendo gwako essekeri eza ffeeza ebina kintu ki eri nze naawe? kale ziika omulambo gwo.
16 Ibulayimu n'awulira Efulooni; Ibulayimu n'agerera Efulooni effeeza gye yali agambye abaana ba Keesi nga bamuwulira, essekeri eza ffeeza bina, nga effeeza eya bulijjo ey'omuguzi bwe yali.
17 Awo olusuku lwa Efulooni, olwali mu Makupeera, etunuulira Mamule, olusuku n'empuku eyalimu, n'emiti gyonna egyali mu lusuku, egyali mu nsalo yaalwo yonna okwetooloola,
18 byanywezebwa eri Ibulayimu okuba obutaka bwe mu maaso g'abaana ba Keesi, mu maaso ga bonna abaayingira mu mulyango gw'ekibuga kye.
19 Oluvannyuma lw'ebyo Ibulayimu n'aziika Saala mukazi we mu mpuku ey'omu lusuku olwa Makupeera etunuulira Mamule (ye Kebbulooni), mu nsi y'e Kanani.
20 N'olusuku n'empuku erulimu ne binywezebwa abaana ba Keesi eri Ibulayimu okuba obutaka bwe okuba ekifo eky'okuziikangamu.


text:
Essuula 2
1 Kale okusooka byonna mbabuulirira okwegayiriranga n'okusabanga n'okutakabananga n'okwebazanga bikolebwenga ku lw'abantu bonna;
2 ku lwa bakabaka n'abakulu bonna; tulyoke tubeerenga n'obulamu obutereevu obw'emirembe mu kutya Katonda kwonna ne mu kwegendereza.
3 Ekyo kye kirungi, ekikkirizibwa mu maaso g'Omulokozi waffe Katonda,
4 ayagala abantu bonna okulokoka, era okutuuka mu kutegeerera ddala amazima.
5 Kubanga waliwo Katonda omu, era omutabaganya wa Katonda n'abantu omu, omuntu Kristo Yesu,
6 eyeewaayo abe omutango olwa bonna; okutegeeza kulibaawo mu ntuuko zaakwo:
7 nze kwe nnateekerwa omubuulizi era omutume (njogera mazima, ssirimba), omuyigiriza w'amawanga olw'okukkiriza n'amazima.
8 Kyenva njagala abasajja basabenga mu buli kifo, nga bayimusa emikono emitukuvu, awatali busungu na mpaka.
9 Bwe batyo n'abakazi beeyonjenga mu byambalo ebisaana, n'okukwatibwa ensonyi n'okwegendereza; si mu kulanganga enviiri, ne zaabu oba luulu oba engoye ez'omuwendo omungi;
10 naye (nga bwe kisaanira abakazi abeeyita abatya Katonda) n'ebikolwa ebirungi.
11 Omukazi ayigenga mu bukkakkamu mu kugonda kwonna.
12 Naye omukazi mmugaanyi okuyigirizanga, newakubadde okufuganga omusajja, naye okubeeranga mu bukkakkamu.
13 Kubanga Adamu ye yasooka okutondebwa, oluvannyuma Kaawa;
14 era Adamu si ye yalimbibwa, naye omukazi oli ye yalimbibwa n'aba mu kwonoona:
15 naye anaalokokanga mu kuzaala, bwe banaanyiikiranga mu kukkiriza n'okwagala n'obutukuvu awamu n'okwegendereza.


text:
Zabbuli Psalms
Chapter 42
1 Ng'empeewo bw'ewejjawejja olw'amazzi, Bw'etyo n'emmeeme yange bw'ewejjawejja ku lulwo, ai Katonda.
2 Emmeeme yange erumwa enjala ku lwa Katonda, ku lwa Katonda omulamu: Ndituuka ddi ne ndabika mu maaso ga Katonda?
3 Amaziga gange ye mmere yange emisana n'ekiro, Bwe baŋŋamba obudde okuziba nti Katonda wo ali luda wa?
4 Bino mbijjukira, ne nfuuka emmeeme yange munda yange, Bwe nnagenda n'ekibiina, ne mbatwala mu nnyumba ya Katonda, N'eddoboozi ery'essanyu n'ery'okutendereza, ekibiina ekyegendereza olunaku.
5 Kiki ekikukutamizza, emmeeme yange? Kiki ekikweraliikiriza munda yange? Suubira eri Katonda: kubanga edda ndimutendereza Olw'obulamu obw'amaaso ge.
6 Ai Katonda wange, emmeeme yange ekutamye munda yange: Kyenva nkujjuukirira mu nsi ya Yoludaani, Ne ku nsozi Kerumooni, ne ku kasozi Mizali,
7 Obuziba bukoowoola obuziba amazzi go ageefuukuula bwe gayira: Amayengo go gonna n'amasingiisira go gampiseeko.
8 Naye Mukama anaalagiranga ekisa kyo emisana, N'ekiro oluyimba lwe lunaabeeranga nange. Kwe kusaba Katonda ow'obulamu bwange.
9 Ndigamba Katonda olwazi lwange nti Kiki ekikunneerabizza? Lwaki nze okugenda nga nkaaba olw'okujooga kw'omulabe?
10 Ng'ekitala mu magumba gange, abalabe bange banvuma; Nga baŋŋamba obutayosa nti Katonda wo ali ludda wa?
11 Kiki ekikukutamizza, emmeeme yange? Kiki ekikweraliikiriza munda yange? Suubira eri Katonda: kubanga edda ndimutendereza, Bwe bulamu obw'amaaso gange, era Katonda wange.


text:
Zabbuli Psalms
Chapter 37
1 Teweeraliikiriranga lw'abo abakola obubi, So tokwatibwanga buggya ku abo abakola ebitali bya butuukirivu.
2 Kubanga balisalwa mangu ng'essubi, Baliwotoka ng'omuddo ogumera.
3 Weesigenga Mukama, okolenga obulungi; Beeranga mu nsi, ogobererenga obwesigwa.
4 Era sanyukiranga Mukama: Naye anaakuwanga omutima gwo bye gusaba.
5 Olugendo lwo oluyiringisizenga ku Mukama; Era weesigenga oyo, naye anaakituukirizanga.
6 Era anaayolesanga obutuukirivu bwo ng'omusana, N'omusango gwo ng'ettuntu.
7 Sirika eri Mukama, omulindirirenga n'okugumiikiriza: Teweeraliikiriranga lw'oyo alaba ebirungi mu kkubo lye, Olw'omuntu atuukiriza enkwe ez'obubi.
8 Lekanga obusungu, ovenga mu kiruyi: Teweeraliikiriranga; okwagala obwagazi okuleta obubi.
9 Kubanga abakola obubi balizikirizibwa: Naye abalindirira Mukama abo be balisikira ensi.
10 Kubanga waliba akaseera katono, n'omubi talibeerawo. Weewaawo, ekifo kye olikitunuulira ddala, naye talibeerawo.
11 Naye abawombeefu balisikira ensi: Era banaasanyukiranga emirembe emingi.
12 Omubi yeekoba ku mutuukirivu, Era aluma bujigi ng'amusunguwalidde.
13 Mukama alimusekerera: Kubanga alaba ng'olunaku lwe lujja.
14 Ababi basowodde ekitala, baleeze omutego gwabwe; Okusuula omwavu n'omunafu, Okutta abo abatambulira mu kkubo n'amazima.
15 Ekitala kyabwe kirifumita omutima gwabwe bo, N'emitego gyabwe girimenyeka.
16 Ebitono omutuukirivu by'alina Bisinga obugagga obw'ababi abangi.
17 Kubanga emikono gy'ababi girimenyeka: Naye Mukama anyweza abatuukirivu.
18 Mukama amanyi ennaku z'abo abatuukiridde: N'obusika bwabwe bunaabeeranga bwa mirembe gyonna.
19 Tebaakwatibwenga nsonyi mu biro eby'akabi: Ne mu nnaku ez'enjala banakkutanga.
20 Naye ababi balibula, N'abalabe ba Mukama baliba ng'ekisinga amasavu mu birundibwa: Balibula; balibulira ddala mu mukka.
21 Omubi yeewola, n'atasasula nate: Naye omutuukirivu akola eby'ekisa, agaba.
22 Kubanga abaweebwa omukisa gwe balisikira ensi; N'abo abakolimirwa ye balizikirizibwa.
23 Olugendo olw'omuntu lunywezebwa Mukama; Era asanyukira ekkubo lye.
24 Newakubadde ng'agwa, talisuulirwa ddala wansi: Kubanga Mukama amunyweza n'omukono gwe.
25 Nali muto, kaakano nkaddiye; Naye , sirabanga mutuukirivu ng'alekeddwa, Newakubadde ezzadde lye nga basaba emmere.
26 Obudde okuziba akola eby'ekisa, n'awola; N'ezzadde lye liweebwa omukisa.
27 Ovenga mu bubi, okolenga obulungi; Obeerengawo emirembe n'emirembe.
28 Kubanga Mukama ayagala ensonga, Era taleka batukuvu be; Bakuumibwa emirembe gyonna: Naye ezzadde ery'omubi lirizikirizibwa.
29 Abatuukirivu balisikira ensi, Banaagibeerangamu emirembe gyonna.
30 Akamwa k'omutuukuivu koogera eby'amagezi, N'olulimi lwe lubuulira ensonga.
31 Amateeka ga Katonda we gabeera mu mutima gwe; Mu lugendo lwe lwonna taaseererenga.
32 Omubi atunuulira omutuukirivu, Ng'ayagala okumutta.
33 Mukama talimuleka mu mukono gwe, So talimusinza bw'alisalirwa omusango.
34 Lindiriranga Mukama, okwatenga ekkubo lye, Naye alikugulumiza okusikira ensi: Ababi bwe balizikirizibwa oliraba.
35 Nalaba omubi ng'alina obuyinza obungi, Era ng'agulumidde ng'omuti ogumeze ku ttaka lyagwo.
36 Naye bwe baayita, laba, taliiwo: Era namunoonya, naye teyalabika.
37 Weekalirizenga oyo atuukiridde, olabenga ow'amazima: Kubanga enkomerero ey'omuntu oyo mirembe.
38 Aboonoonyi, bo balizikirizibwa bonna: Enkomerero ddala ey'omubi erizikirizibwa.
39 Naye obulokozi obw'abatuukirivu buva eri Mukama: Oyo kye kigo kyabwe mu biro eby'okulabiramu ennaku.
40 Era Mukama abayamba, n'abawonya: Abawonya eri ababi, n'abalokola, Kubanga beeyunye oyo.


text:
Yoswa Joshua
Chapter 6
1 (Era Yeriko kyali kiggaliddwawo ddala olw'abaana ba Isiraeri tewaali afuluma, newakubadde ayingira.)
2 Mukama n'agamba Yoswa nti Laba, nkukiwadde mu mukono gwo Yeriko, ne kabaka waamu, n'abazira ab'amaanyi.
3 Era mulikyetooloola ekibuga, abalwanyi mwenna, nga mukyetooloola omulundi gumu. Bw'onookolanga bw'otyo ennaku omukaaga.
4 Ne bakabona omusanvu balisitula eŋŋombe omusanvu ez'amayembe ag'endiga ensajja nga bazikulembeza essanduuko: ne ku lunaku olw'omusanvu mulikyetooloola ekibuga emirundi musanvu; ne bakabona balifuuwa eŋŋombe.
5 Awo, bwe balifuuwa eŋŋombe ez'amayembe ag'endiga ensajja era bwe muliwulira eddoboozi ery'eŋŋombe, abantu bonna ne balyoka boogerera waggulu n'eddoboozi ddene; bbugwe ow'ekibuga n'alyoka agwira ddala wansi, abantu ne balinnya buli muntu mu maaso ge.
6 Yoswa, omwana wa Nuni, n'ayita bakabona, n'abagamba nti Musitule essanduuko ey'endagaano, era bakabona musanvu basitule eŋŋombe musanvu ez'amayembe ag'endiga ensajja bazikulembeze essanduuko ya Mukama:
7 Ne bagamba abantu nti Muyite, mwetooloole ekibuga, n'abalina eby'okulwanyisa bakulembere essanduuko ya Mukama.
8 Awo Yoswa bwe yamala okwogera n'abantu, bakabona omusanvu abaasitula eŋŋombe omusanvu ez'amayembe ag'endiga ensajja mu maaso ga Mukama ne bayita, ne bafuuwa eŋŋombe: essanduuko ey'endagaano ya Mukama ng'ebavaako ennyuma.
9 Abalina eby'okulwanyisa ne bakulembera bakabona abaafuuwa eŋŋombe, ab'ennyuma ne bagoberera essanduuko, nga bafuuwa eŋŋombe nga batambula.
10 Yoswa n'alagira abantu, ng'ayogera nti Temwogerera waggulu, n'eddoboozi lyammwe lireme okuwulirwa, n'ekigambo kyonna kireme okuva mu kamwa kammwe, okutuusa ku lunaku lwe ndibalagira okwogerera waggulu; ne mulyoka mwogerera waggulu.
11 Bw'atyo yagyetoolooza ekibuga essanduuko ya Mukama, nga bakyetooloodde omulundi gumu ne bayingira mu lusiisira, ne basula mu lusiisira.
12 Yoswa n'akeera enkya n'agolokoka, ne bakabona ne basitula essanduuko ya Mukama.
13 Ne bakabona omusanvu abaasitula eŋŋombe omusanvu ez'amayembe ag'endiga ensajja nga bazikulembeza essanduuko ya Mukama ne bagenda obutalinda, ne bafuuwa eŋŋombe: n'abalina eby'okulwanyisa nga babakulembedde: n'ab'ennyuma ne bagoberera essanduuko ya Mukama nga bafuuwa eŋŋombe nga batambula.
14 Ne ku lunaku olw'okubiri ne beetooloola ekibuga omulundi gumu, ne baddayo mu lusiisira: bwe baakola bwe batyo ennaku mukaaga.
15 Awo ku lunaku olw'omusanvu ne bakeera enkya mu matulutulu, ne beetooloola ekibuga emirundi musanvu bwe batyo: naye ku lunaku olwo beetooloola ekibuga emirundi musanvu.
16 Awo ku mulundi ogw'omusanvu, bakabona bwe baafuuwa eŋŋombe, Yoswa n'agamba abantu nti Muleekaane; kubanga Mukama abawadde ekibuga.
17 N'ekibuga kiriterekerwa Mukama, ekibuga ne byonna ebirimu: Lakabu omwenzi y'aliwona yekka, ye ne bonna abali awamu naye mu nnyumba, kubanga yakweka abatume, be twatuma.
18 Nammwe mwewalire ddala mu biterekeddwa Mukama, muleme okutwala ku biterekeddwa, nga mumaze okubitereka; bwe mutyo mwandifudde olusiisira lwa Isiraeri olukolimiddwa, era mwandirweraliikirizza;
19 Naye effeeza yonna n’ezaabu n'ebintu eby'ebikomo n'eby’ebyuma bye bitukuvu eri Mukama; birijja mu ggwanika lya Mukama.
20 Awo abantu ne baleekaana, ne bafuuwa eŋŋombe; awo, abantu bwe baawulira eddoboozi ery'eŋŋombe abantu ne balyoka boogerera waggulu n'eddoboozi ddene, bbugwe n'agwira ddala wansi, abantu ne balinnya mu kibuga, buli muntu mu maaso ge, ne bamenya ekibuga.
21 Ne bazikiririza ddala ebyali mu kibuga byonna, abasajja n'abakazi, abato n'abakulu; n'ente, n'endiga, n'endogoyi, ne babitta n'ekitala.
22 Yoswa n'agamba abasajja ababiri abaaketta ensi nti Mugende mu nnyumba ey'omwenzi, mumufulumye omukazi, ne by'alina byonna, nga bwe mwamulayirira.
23 Abavubuka abakessi ne bayingira, ne bamufulumya Lakabu, ne kitaawe, ne nnyina; ne baganda be, ne byonna by'alina, era n'ekika kye kyonna ne babafulumya; ne babateeka ebweru ku lusiisira lwa Isiraeri:
24 Ekibuga ne bakyokya omuliro, n’ebyalimu byonna: naye effeeza n'ezaabu n'ebintu eby'ebikomo n'eby'ebyuma byokka baabissa mu ggwanika ery'ennyumba ya Mukama.
25 Naye Lakabu omwenzi, n'ab'ennyumba ya kitaawe ne byonna bye yalina, Yoswa n'abawonya; n'abeera wakati mu Isiraeri, ne kaakano; kubanga yakweka abatume, Yoswa be yatuma okuketta Yeriko.
26 Yoswa n'abalayiza ekirayiro mu biro ebyo, ng'ayogera nti Akolimirwe mu maaso ga Mukama oyo aliyimirira n'azimba ekibuga kino Yeriko: mu kufiirwa omwana we omubereberye mw'alissizaawo emisingi gyakyo, era mu kufiirwa omwana we omuto alisimba enzigi zaakyo.
27 Bw'atyo Mukama yabeeranga ne Yoswa; n'ebigambo bye ne byatiikirira mu nsi yonna.


text:
Ekyamateeka Deuteronomy
Chapter 10
1 Mu biro ebyo Mukama n'aŋŋamba nti Weetemere ebipande bibiri eby'amayinja ebifaanana ng'eby'olubereberye, olinnye gye ndi ku lusozi, weekolere essanduuko ey'omuti.
2 Era nnaawandiika ku bipande ebigambo ebyali ku bipande eby'olubereberye bye wamenya, era onoobiteeka mu ssanduuko.
3 Awo ne nkola essanduuko ey'omuti gwa sita, ne ntema ebipande bibiri eby'amayinja ebifaanana ng'eby'olubereberye, ne nninnya ku lusozi, nga nkutte ebipande ebibiri mu ngalo zange.
4 N'awandiika ku bipande, ng'okuwandiika okw'olubereberye bwe kwali, amateeka ekkumi, Mukama ge yababuulira ku lusozi ng'ayima wakati mu muliro ku lunaku olw'okukuŋŋaanirako Mukama n'abimpa.
5 Ne nkyuka ne nva ku lusozi, ne nteeka ebipande mu ssanduuko, gye nnali nkoze; era biri omwo, nga Mukama bwe yandagira.
6 (Abaana ba Isiraeri ne batambula okuva e Beerosubeneyaakani okutuuka e Mosera: Alooni n'afiira eyo, era eye gye yaziikibwa; Eriyazaali mutabani we n'aweerezanga mu bwakabona mu kifo kye.
7 Ne bavaayo ne batambula okutuuka e Gudugoda; ne bava e Gudugoda ne batambula okutuuka e Yotubasa, ensi ey'emigga egy'amazzi.
8 Mu biro ebyo Mukama n'ayawula ekika kya Leevi, okusitulanga essanduuko ey'endagaano ya Mukama, okuyimirira mu maaso ga Mukama, okumuweerezanga, n'okwebazanga erinnya lye, ne leero.
9 Leevi kyava alema okuba n'omugabo newakubadde obusika awamu ne baganda be; Mukama bwe busika bwe, nga Mukama Katonda we bwe yamugamba.)
10 Ne mmala ennaku amakumi ana emisana n’ekiro ku lusozi, ng'omulundi ogw'olubereberye: Mukama n'ampulira n'omulundi ogwo; Mukama nga tagenda kukuzikiriza.
11 Mukama n'aŋŋamba nti Golokoka, otambule ku lugendo lwo ng'okulembera abantu; era baliyingira balirya ensi gye nnalayirira bajjajja baabwe okubawa:
12 Ne kaakano, Isiraeri, Mukama Katonda wo akwagaza ki wabula okutyanga Mukama Katonda wo, okutambuliranga mu makubo ge gonna, n'okumwagala, n’okuweereza Mukama Katonda wo n'omutima gwo gwonna, n'emmeeme yo yonna,
13 okwekuumanga ebiragiro bya Mukama n'amateeka ge, bwe nkulagira leero olw'obulungi bwo?
14 Laba, Mukama Katonda wo ye nnannyini ggulu, n'eggulu erya waggulu, ensi era n'ebigirimu byonna.
15 Mukama yasanyukira busanyukizi bajjajja be okubaagala, n'alonda ezzadde lyabwe eryaddawo, ye mmwe okusinga amawanga gonna, nga leero.
16 Kale mukomole ekikuta ky'omutima gwammwe, so temubanga nate ba nsingo nkakanyavu.
17 Kubanga Mukama Katonda wammwe ye Katonda wa bakatonda era Mukama w'abaami, Katonda omukulu, ow'amaanyi era ow'entiisa, atatya maaso ga bantu, so talya nguzi.
18 Asalira omusango mulekwa ne nnamwandu, era ayagala munnaggwanga, ng'amuwa eby'okulya n'eby'okwambala.
19 Kale mwagalenga munnaggwanga: kubanga mwali bannaggwanga mu nsi y'e Misiri.
20 Onootyanga Mukama Katonda wo; eyo gw'onooweerezanga; era eyo gw'oneegattanga naye, n'erinnya lye ly'onoolayiranga.
21 Oyo lye ttendo lyo, era ye Katonda wo, eyakukolera ebyo ebikulu era eby'entiisa, amaaso go bye gaalaba.
22 Bajjajja bo baaserengeta mu Misiri nga bali abantu nsanvu; ne kaakano Mukama Katonda wo akufudde ng'emmuyeenye ez'omu ggulu olw'obungi.


text:
Olugero 46: Bbugwe wa Yeriko
KIKI ekireetedde bbugwe wa Yeriko okugwa? Alabika ng’asuuliddwako bbomu ey’amaanyi. Naye mu kiseera ekyo tebaalina bbomu; tebaalina na mundu. Kino kyamagero ekirala Yakuwa ky’akoze! Ka tulabe engeri gye kyajjamu.
Wuliriza Yakuwa by’alagira Yoswa: ‘Ggwe n’abasajja bo abalwanyi mujja kwetooloola ekibuga. Mukyetooloole omulundi gumu buli lunaku okumala ennaku mukaaga. Mutambulenga n’essanduuko y’endagaano. Bakabona musanvu bajja kutambulira mu maaso gaayo era bafuuwenga eŋŋombe zaabwe.
‘Ku lunaku olw’omusanvu mujja kwetooloola ekibuga emirundi musanvu. Awo mufuuwe eŋŋombe era buli omu awoganire waggulu. Era bbugwe ajja kugwa wansi!’
Yoswa n’abantu ne bakola ekyo Yakuwa ky’alagidde. Nga beetooloola, buli omu aba asirise. Tewali n’omu ayogera kigambo kyonna. Ekintu kyokka ekiwulirwa ly’eddoboozi ly’eŋŋombe n’omusinde gw’ebigere. Abalabe b’abantu ba Katonda abali mu Yeriko bateekwa okuba nga batidde nnyo. Osobola okulaba omuguwa omumyufu oguleebeeta mu ddirisa? Ddirisa ly’ani eryo? Yee, Lakabu akoze abakessi ababiri kye baamugamba. Ab’eŋŋanda ze bonna abali naye munda balaba ekigenda mu maaso.
Kulwaddaaki, ku lunaku olw’omusanvu, oluvannyuma lw’okwetooloola ekibuga emirundi musanvu, eŋŋombe zivuga, abasajja abalwanyi bawogana, era bbugwe agwa. Awo Yoswa agamba: ‘Mutte buli muntu ali mu kibuga era mukyokye. Mwokye buli kintu kyonna. Naye effeeza, zaabu, n’ebintu eby’ekikomo n’ekyuma, temubyokya era mubiweeyo mu ggwanika ly’ennyumba ya Yakuwa.’
Eri abakessi ababiri, Yoswa agamba: ‘Mugende mu nnyumba ya Lakabu, muggyeyo ab’eŋŋanda ze bonna.’ Lakabu n’ab’eŋŋanda ze bawonawo nga abakessi bwe baamusuubiza.
Yoswa 6:1-25.
Ebibuuzo
- Kiki Yakuwa ky’agamba abasajja abalwanyi ne bakabona okukola okumala ennaku omukaaga?
- Abasajja balina kukola ki ku lunaku olw’omusanvu?
- Nga bw’olaba mu kifaananyi, kiki ekituuse ku bisenge bya Yeriko?
- Lwaki omuguwa omumyufu guleebeetera ku ddirisa?
- Kiki Yoswa ky’agamba abasajja abalwanyi okukola abantu n’ekibuga, naye ate effeeza, zaabu, ebintu eby’ekikomo n’ekyuma alagira bikolebwe bitya?
- Abakessi ababiri bagambibwa kukola ki?
Ebibuuzo ebyongerezeddwako
- Soma Yoswa 6:1-25.
Mu ngeri ki Abaisiraeri okwetooloola ekibuga kya Yeriko ku lunaku olw’omusanvu gye kifanagana n’omulimu Abajulirwa ba Yakuwa gwe bakola mu nnaku zino ez’oluvannyuma? (Yos. 6:15, 16; Is. 60:22; Mat. 24:14; 1 Kol. 9:16)
Obunnabbi obuli mu Yoswa 6:26 bwatuukirizibwa butya oluvannyuma lw’emyaka nga 500, era ekyo kituyigiriza ki ku Kigambo kya Yakuwa? (1 Bassek. 16:34; Is. 55:11)


text:
Koseya Hosea
Chapter 10
1 Isiraeri muzabbibu ogwera, oguleeta ebibala byagwo: ng'ebibala bye bwe byali ebingi, bw'atyo bw'ayongedde ebyoto bye; ng'ensi ye bwe yeeyongera okuba ennungi, empagi ze baakola bwe zaabanga ennungi bwe zityo.
2 Omutima gwabwe gwawukanyeemu; kaakano banaalabika omusango nga gubasinze: alikuba ebyoto byabwe, alinyaga empagi zaabwe.
3 Mazima kaakano banaayogera nti Tetulina kabaka: kubanga tetutya Mukama; ne kabaka ayinza kutukolera ki?
4 Boogera ebigambo obugambo, nga balayira eby'obulimba mu kulagaana endagaano: omusango kyeguva gumerera mu mbibiro z'ennimiro ng'omususa.
5 Abali mu Samaliya entiisa eribakwata olw'ennyana ez'e Besaveni: kubanga abantu baakyo balikiwuubaalira, ne bakabona baakyo abaakisanyukira, baliwuubaalira ekitiibwa kyakyo, kubanga kikivuddeko.
6 Era nakyo kiritwalibwa e Bwasuli okuba ekirabo kya kabaka Yalebu: Efulayimu aliweebwa ensonyi, ne Isiraeri alikwatirwa ensonyi okuteesa kwe ye.
7 Samaliya, kabaka waamu azikiridde ng'ejjovu ku mazzi.
8 Era n'ebifo ebigulumivu eby'omu Aveni, okwonoona kwa Isiraeri, birizikirizibwa: amaggwa n'amatovu galimerera ku byoto byabwe; era baligamba ensozi nti Mutubikkeko; n'obusozi nti Mutugweko.
9 Ai Isiraeri, wayonoonanga okuva ku nnaku ez'e Gibeya: baayimirira eyo; olutalo lwe balwana n'abaana ab'obujeemu luleme okubatuukirako mu Gibeya.
10 Bwe ndiba nga njagadde, ndibakangavvula; n'amawanga galikuŋŋaanyizibwa okulwana nabo, bwe balisibibwa n'okusobya kwabwe kwombi.
11 Era Efulayimu nte nduusi eyigirizibwa, eyagala okusamba eŋŋaano; naye nninnye mu bulago bwe obulungi. Nditeeka ku Efulayimu alimwebagala; Yuda alirima; Yakobo alikuba amavuunike.
12 Mwesigire mu butuukirivu, mukungule ng'okusaasira bwe kuli; mukabale ettaka lyammwe eritali ddime: kubanga obudde butuuse okunoonya Mukama, okutuusa lw'alijja n'abatonnyesaako obutuukirivu.
13 Mulimye obubi, mukungudde obutali butuukirivu; mulidde ebibala eby'obulimba: kubanga weesiganga ekkubo lyo, olufulube lw'abasajja bo ab'amaanyi.
14 Okusasamala kyekuliva kubeera mu bantu bo, n'ebigo byo byonna birinyagibwa, nga Sulumaani bwe yanyaga Beswaluberi ku lunaku olw'olutalo: nnyaabwe yatandaggirwa wamu n'abaana be.
15 Era bw'atyo Beseri bw'alibakola olw'obubi bwammwe obwenkanidde awo: emmambya bw'eriba ng'esala, kabaka wa Isiraeri alizikirizibwa ddala.


text:
Danyeri Daniel
Chapter 5
1 Berusazza kabaka yafumbira embaga ennene abaami be lukumi, n'anywera omwenge mu maaso g'abo olukumi.
2 Berusazza, bwe yali ng'alega ku mwenge, n'alagira okuleeta ebintu ebya zaabu n'ebya ffeeza Nebukadduneeza kitaawe bye yaggya mu yeekaalu eyali mu Yerusaalemi: kabaka n'abaami be, abakyala be n'abazaana be, babinywese.
3 Awo ne baleeta ebintu ebya ffeeza ebyaggibwa mu yeekaalu ey'ennyumba ya Katonda eyali mu Yerusaalemi: ne kabaka n'abaami be, abakyala be n'abazaana be, ne babinywesa.
4 Ne banywa omwenge, ne batendereza bakatonda aba zaabu n'aba ffeeza, ab'ebikomo, ab'ebyuma, ab'emiti, n'ab'amayinja.
5 Mu ssaawa eyo ne walabika engalo z'omukono gw'omuntu, ne ziwandiika mu maaso g'ettabaaza ku ttaka ery'oku kisenge eky'olubiri: kabaka n'alaba ekitundu ky'omukono nga kiwandiika.
6 Awo amaaso ga kabaka ne gawaanyisibwa gy'ali, n'ebirowoozo bye ne bimweraliikiriza: n'ennyingo ez'omu kiwato kye ne ziddirira, n'amaviivi ge ne gakubagana.
7 Kabaka n'ayogerera waggulu okuyingiza abafumu, n'Abakaludaaya, n'abalaguzi. Kabaka n'ayogera n'agamba abagezigezi ab'e Babulooni nti Buli anaasoma okuwandiika kuno, era anandaga amakulu gaakwo, alyambazibwa olw'effulungu, era aliba n'omukuufu ogwa zaabu mu bulago bwe, era aliba mukulu ow'okusatu mu bwakabaka.
8 Awo ne muyingira abagezigezi bonna aba kabaka: naye ne batayinza kusoma kuwandiika okwo, newakubadde okutegeeza kabaka amakulu.
9 Kabaka Berusazza n'alyoka yeeraliikirira nnyo, amaaso ge ne gawaanyisibwa gy'ali: abaami be ne babulwa amagezi.
10 Awo kaddulubaale n'ayingira mu nju ey'embaga olw'ebigambo bya kabaka n'abaami be; kaddulubaale n'ayogera nti Ai kabaka, obenga omulamu emirembe gyonna: ebirowoozo byo bireme okukweraliikiriza, so n'amaaso go galeme okuwaanyisibwa:
11 waliwo omusajja mu bwakabaka bwo, omuli omwoyo gwa bakatonda abatukuvu: ne mu mirembe gya kitaawo omusana n'okutegeera n'amagezi, ng'amagezi ga bakatonda, byalabikira mu oyo: ne kabaka Nebukadduneeza kitaawo, kabaka, kitaawo, n'amufuula omukulu w'abasawo, n'abafumu, n'Abakaludaaya, n'abalaguzi:
12 kubanga omwoyo omulungi ennyo, n'okumanya, n'okutegeera, n'okulootolola ebirooto, n'okulaga ebigambo eby'ekyama, n'okuzingulula ebyabuusibwabuusibwa, byalabikira mu Danyeri oyo, kabaka gwe yatuuma Berutesazza. Kale bayite Danyeri, naye anaalaga amakulu.
13 Awo Danyeri n'alyoka ayingizibwa mu maaso ga kabaka. Kabaka n'ayogera n'agamba Danyeri nti Ggwe Danyeri oyo, ow'omu baana ab'obunyage bwa Yuda, kabaka kitange be yaggya mu Yuda?
14 Nkuwuliddeko, ng'omwoyo gwa bakatonda guli mu ggwe, era ng'omusana n'okutegeera n'amagezi amalungi ennyo birabikira mu ggwe.
15 Ne kaakano abagezigezi, abafumu, bayingizibbwa mu maaso gange, basome okuwandiika okwo, era bantegeeze amakulu gaakwo: naye ne batayinza kulaga makulu ga kigambo ekyo.
16 Naye ggwe nkuwuliddeko, ng'oyinza okulootolola n'okuzingulula ebibuusibwabuusibwa: kale bw'onooyinza okusoma ebiwandiikiddwa ebyo, n'okuntegeeza amakulu gaabyo, onooyambazibwa olw'effulungu, era oliba n'omukuufu ogwa zaabu mu bulago bwo, era oliba mukulu ow'okusatu mu bwakabaka.
17 Awo Danyeri n'addamu n'ayogerera mu maaso ga kabaka nti Ebirabo byo beera nabyo ggwe, n'empeera yo ogiwe omulala: era naye naasomera kabaka ebiwandiikiddwa, ne mmutegeeza amakulu.
18 Ai ggwe kabaka, Katonda Ali waggulu ennyo yawa Nebukadduneeza kitaawo obwakabaka, n'obuyinza, n'ekitiibwa, n'obukulu:
19 era olw'obuyinza bwe yamuwa, abantu bonna, amawanga, n'ennimi ne bakankana ne batya mu masao ge: yattanga gwe yayagalanga okutta; era yalamyanga gwe yayagalanga okulamya; era yagulumizanga gwe yayagalanga okugulumiza, era yatoowazanga gwe yayagalanga okutoowaza.
20 Naye omutima gwe bwe gwegulumiza, n'omwoyo gwe ne gukakanyala bw'atyo n'okukola n'akola eby'amalala, n'alyoka agobebwa ku ntebe ye ey'obwakabaka, ne bamuggyako ekitiibwa kye:
21 n'agobebwa okuva mu baana b'abantu: n'omutima gwe ne gufuusibwa ng'ogw'ensolo, n'abeera wamu n'entulege n'aliisibwa omuddo ng'ente, omubiri gwe ne gutoba omusolo ogw'omu ggulu: okutuusa lwe yategeera nga Katonda Ali waggulu ennyo ye afuga mu bwakabaka bw'abantu, era ng'akuza ku bwo buli gw'ayagala.
22 Naawe omwana we, ai Berusazza, tonnatoowaza mutima gwo, newakubadde nga wamanya ebyo byonna:
23 naye weegulumiza eri Mukama w'eggulu: ne baleeta ebintu eby'omu nnyumba ye mu maaso go, naawe n'abaami bo, abakyala bo n'abazaana bo, ne mubinywesa omwenge: n'otendereza bakatonda aba ffeeza, n'aba zaabu, ab'ebikomo, ab'ebyuma, ab'emiti, n'ab'amayinja, abatalaba, so tebawulira, so tebategeera: ne Katonda oyo alina omukka gwo mu mukono gwe, era nannyini makubo go gonna, tomuwa kitiibwa:
24 ekitundu ky'omukono ne kiryoka kitumibwa okuva mu maaso ge, n'ebiwandiikiddwa ebyo ne biwandiikibwa.
25 Era ebiwandiikiddwa bye biibino, nti MENE, MENE, TEKEL, UFARSIN.
26 Amakulu g'ekigambo ge gano: MENE; Katonda abaze obwakabaka bwo, era abukomezza.
27 TEKEL; ogereddwa mu kigera, era olabise nga obulako.
28 PERES; obwakabaka bwo bugabiddwa, buweereddwa eri Abameedi n'Abaperusi.
29 Berusazza n'alyoka alagira, ne bayambaza Danyeri olw'effulungu, n'amwambika omukuufu ogwa zaabu mu bulago bwe, n'alangirira ku ye nga ye anaabanga omukulu ow'okusatu mu bwakabaka.
30 Mu kiro ekyo Berusazza kabaka Omukaludaaya n'attibwa.
31 Daliyo Omumeedi n'aweebwa obwakabaka, bwe yali nga yaakamaze emyaka nga nkaaga mu ebiri.


text:
Bya RUTH NAZZIWA
EBBANGA lyonna abagole n’abakyala abamanyi okukola ku nsusu babadde beeyunira omuzigo omuganda olw’okuweweeza n’okunyiriza olususu.
Wabula bangi babadde bakoma kw’ekyo ne batamanya nti bw’oyiiya osobola okuyoola ssente mu muzigo. Dr. Sydney Ssenteza ajjanjaba endwadde z’ensusu ku Dama Medicinal Herbs agamba nti, yabuuzanga abalwadde be kye baakozesanga nga bye bamugamba bibaamu ekirungo kya ‘mercury’ ne ‘hydroquinone’ ebyobulabe eri olususu.
Yanoonyereza n’azuula ekyama mu mmere ya bika bisatu ebisinga okuzigula olususu omwali ekinzaali ekiganda, ekinazi ekizungu n’omuzigo omuganda era n’atandika okukola ebizigo ng’akozesa ebintu ebyo.
Annyonnyola gy’akolamu ebizigo bino:
“Ebiseera ebisinga bwe nannyukanga ku mulimu, nga nzira mu kutabula bizigo bino oluvannyuma nga mbiwako abantu abamu okubigezesa.
Bye nasooka okukola nabigezesa ku baana n’abakyala nga mbigabira bwereere ku kanisa ya Christian Heritage, Kinnawataka - Mbuya nga bambuulira bwe bikola.
Ssenteza ng’atabula omuzigo Omuganda mu kinzaali.
Bye weetaaga okukola ebizigo bino
1 Ebinzaali ebiganda: Bino bikola ku nkovu z’embalabe, namusuna n’okuzigula olususu.
Bino obikaza n’obisekula okusobola okubikolamu ensaano gy’otabula mu muzigo n’ebirungo ebirala.
2 Omuzigo omuganda: Guno gugonza, okuyooyoota, okuliikiriza n’okuddaabiriza olususu ne lulema kwesalaasala na kukola mugaba naddala ku bakyala abazadde.
3 Ekinazi ekizungu: Amazzi n’omuzigo ebiva mu kinazi biyamba okukuuma olususu nga luweweevu.
4 Amazzi g’ebimuli ebirina akaloosa nga gano gayamba okulongoosa olususu n’okuteekamu akawoowo.
Bino byonna bitabule wamu ng’okozesa akuuma (mixer) obikube okutuusa nga biyiikayiika n’oluvannyuma obiteeke mu bucupa oba omukebe mw’obitundira.
Bw’oba tolina kuuma osobola okukozesa magezi g’Abaganda n’osekula ekinzaali mu kinu n’okikamulamu omubisi nga weeyambisa akagoye akeeru akatukula.
Bw’omaliriza gattamu omuzigo omuganda n’omubisi gw’ekinazi otabule okutuusa nga byetabudde bulungi.
Obikola budde ki?
Ebizigo bino mbitabula kiro nga nzizeeyo eka ne ku wiikendi ne mbiteeka mu bucupa. Bwemba ng’enda okukola, mbiteeka mu mmotoka ne ng’enda nabyo ku mulimu era bwe nfunawo akalembereza nga mbissaako laama nga bwe nninda abalwadde.
Tekikwetaagisa kupangisa nnyumba oba kifo kigazi okukola ebizigo okuva mu mmere eno, kyokka nga birimu ssente ate nga tebirina bulabe bwonna ku mubiri.
Ekirala teweetaaga lunaku lulamba okubitabula n’okupakira mu mikebe mw’obitundira.
N’olwekyo abavubuka n’abantu abalala abanoonya eby’okukola n’abaakeera okukaaba obwavu basobola okukola ebizigo bino ne batunda okufunamu ssente ng’ate tekibeetaagisa ssente nnyingi ku ntandikwa.
Lwaki wandyesiize ebizigo ebikolebwa mu muzigo
- Tebisosola myaka nga famire yonna esobola okubyesiiga.
- Tebiraba ku ndwadde za lususu nga embalabe, enkovu, mugaba, n’ebirwadde by’ensusu ebirala.
- Biriikiriza, okugonza, okuweweeza n’okuyooyoota olususu olw’ebirungo ebibirimu.
- Lotion eno ekolebwa mu bintu bya butonde ebituntu 100 ku 100 era teriimu birungo byonna bya bulabe eri obulamu bw’omuntu.
AKATALE
Akatale tekasobola kubula kuba otandikira ku baliraanwa bo n’abantu b’omu kitundu kyo, bano be bategeeza abalala.
Ekirala mbiguza abalwadde abajja okubakola ku nsusu. Ab’amaduuka amanene babigula.
Akacupa aka gulaamu 225 nkatunda wakati wa 5,000/- ne 6,000/-, ate daziini ya 72,000/- ate. Aka gulaamu 60 nkatunda ku 2,000/-, nga daziini ya 24,000/-.
Okusoomoozebwa
Bannayuganda tebajjumbira bintu bikolebwa bannansi ate nga biri ku mutindo ekituzza emabega.
Abavubuka beekwasa obwavu kyokka nga ne bye basobola okukola ne bafunamu ssente babinyooma.
Nkubiriza abantu okwettanira emirimu gy’omu mutwe naddala ng’osobola okugukola mu budde bwo obw’eddembe oba okwetandikirawo obukolero awaka okwongereza ku nfuna yammwe.
Ekirala obudde bwo obw’eddembe osobola okubukoleramu ssente awatali kukakaalukana nnyo.
Ekirala tomenyeka nnyo kuba ab’awaka bakuyambako, ate ne bayiga ne basobola okweyimirizaawo ne bw’oba toliiwo.


text:
Ssande mu World Cup:
Budaaki - Mexico, 1:00 SS3/UBC
Costa Rica - Greece, 5:00 SS3/UBC
BUDAAKI ye ttiimu eyaleeta omupiira gwa kawoowo wabula ebyafaayo byayo mu World Cup bitono ddala olw’okuba nga tegiwangulangako.
Mu World Cup ya 1974, 1978 ne 2010, zonna bakubiddwa ku fayinolo ne baleka abatunuulizi bangi nga babayisaamu emimwa nti ‘baakona’.
Ekyebuuzibwa nti mu ya 2014 baneggyako ekikwa? Omutendesi wa Budaaki, Louis van Gaal ng’addira munne Bert van Marwijk eyabatuusa ku fayinolo ya fayinolo ya 2010, yasuubiza bannansi essanyu ly’ebikopo wadde nga naye mu ya 2002, yalemwa okubatwala mu mpaka ezaali e Japan n’e South Korea.
Leero (Ssande) battunka ne Mexico emu ku ttiimu ezoolesezza omutindo bangi gwe bataagisuubiramu okulabako eyeesogga ‘quarter’. Mexico, eyakutte ekyokubiri mu kibinja A, yafunye ku kigezo kya ttiimu ennene bwe baalemaganye ne Brazil mu gw’ekibinja ekivuddeko bangi okugisongamu okulemesa ne Mexico.
Ensiike eno w’etuu-kidde nga Mexico ebyafaayo tebigyeyimirira ku Budaaki anti mu mipiira etaano kye baakasisinkana Budaaki, tewanguddeeko n’ogumu okuggyako okulemagana omulundi ogumu gwokka.
Owa Mexico mugumu:
Omutendesi wa Mexico, Miguel Herrera agambye nti, “Budaaki ttiimu nnene naye tugenda kugizannya nga tetutiitiira. Twazannye Brazil era obukodyo bwe twakozesa kw’olwo, bwe tugenda okukozesa ne leero.”
Mexico yaakwesigama ku kisenge kyayo ekiggumivu ekiduumirwa kapiteeni Rafael Marquez sso nga Budaaki ekyoto ekiriko Robin Van Persie ne Arjen Robben.


text:
Essuula 1
1 Yuda, omuddu wa Yesu Kristo, era muganda wa Yakobo, eri abo abayitibwa, abaagalwa mu Katonda Kitaffe, era abakuumirwa Yesu Kristo:
2 okusaasira n'emirembe n'okwagala byongerwengako gye muli.
3 Abaagalwa, bwe nnali nga nfuba okubawandiikira eby'obulokozi bwaffe fenna, nnawalirizibwa okubawandiikira okubabuulirira okuwakaniranga ennyo okukkiriza abatukuvu kwe baaweebwa omulundi ogumu.
4 Kubanga waliwo abantu abayingira nga basensera abaawandiikirwa edda omusango guno, abatatya Katonda, abakyusa ekisa kya Katonda waffe okuba obukaba, ne beegaana Yesu Kristo, ye Mwami ye Mukama waffe omu yekka.
5 Naye njagala okubajjukiza, newakubadde nga byonna mwabimanya omulundi gumu, nga Mukama, bwe yamala okulokola abantu mu nsi y'e Misiri, oluvannyuma n'azikiriza abatakkiriza.
6 Ne bamalayika abataakuuma bukulu bwabwe bo, naye ne baleka ekifo kyabwe bo bennyini, abakuumira mu njegere ez'ennaku zonna wansi w'ekizikiza olw'omusango ogw'oku lunaku olukulu.
7 Nga Sodomu ne Ggomola n'ebibuga ebyaliraanawo, bwe byayendera ddala okwenkana nabo ne bikyama okugobereranga omubiri omulala, byateekebwawo okuba ekyokulabirako, nga bibonerezebwa n'omusango ogw'omuliro ogutaggwaawo.
8 Naye era benkana nabo mu kulootaloota kwabwe nga basiiga omubiri empitambi era bagaana obukulu, era bavuma ab'ekitiibwa.
9 Naye Mikaeri, malayika omukulu, bwe yayomba ne Setaani n'ayogera naye olw'omubiri gwa Musa, teyayaŋŋanga kumuleetako musango gwa kuvuma, naye yagamba nti Mukama akunenye.
10 Naye abo bye batamanya byonna babivuma: bye bamanya mu buzaaliranwa ng'ensolo ezitalina magezi mu ebyo bazikirira.
11 Zibasanze! kubanga batambulira mu kkubo lya Kayini, ne baddukanira mu kukyama kwa Balamu olw'empeera, ne babuulira mu kuwakana kwa Koola.
12 Bano ge mayinja agatalabika mu mbaga zammwe ez'okwagalana bwe balya nammwe, abasumba abeerunda bokka awatali kutya; ebire ebitaliimu mazzi nga bitwalibwa empewo; emiti egiwaatula, egitalina bibala, egyafa awabiri, egyakuulibwa n'emmizi;
13 amayengo ag'omu nnyanja ageefuukuula, agabimba ejjovu ze nsonyi zaabwe bo; emmunyeenye ezikyama eziterekeddwa ekizikiza ekikutte ennyo emirembe n'emirembe.
14 Era abo yabalagulako Enoki, ow'omusanvu okuva ku Adamu, ng'ayogera nti Laba, Mukama yajja n'abatukuvu be kakumi,
15 okuleeta omusango ku bonna, n'okusinza omusango bonna abatatya Katonda olw'ebikolwa byabwe byonna bye bakoledde mu butatya Katonda, n'olw'ebigambo byabwe byonna ebikakanyavu aboonoonyi abatatya Katonda bye bamwogeddeko.
16 Abo be beemulugunya, be banyiiga, abatambula ng'okwegomba kwabwe bwe kuli (n'akamwa kaabwe koogera ebigambo ebiyinga okukulumbala), nga bassaamu abantu ekitiibwa olw'amagoba.
17 Naye mmwe, abaagalwa, mujjukirenga ebigambo ebyayogerwa edda abatume ba Mukama waffe Yesu Kristo;
18 bwe baabagamba nti Mu biro eby'oluvannyuma walibaawo abasekerezi abatambula ng'okwegomba kwabwe bo bwe kuli okw'obutatya Katonda.
19 Abo be baleeta okwawula, ab'omubiri, abatalina Mwoyo.
20 Naye mmwe, abaagalwa, bwe mwezimba ku kukkiriza kwammwe okutukuvu ennyo, nga musaba mu Mwoyo Omutukuvu,
21 mwekuumenga mu kwagala kwa Katonda, nga mulindirira okusaasira kwa Mukama waffe Yesu Kristo olw'obulamu obutaggwaawo.
22 Era abalala mubasaasirenga ababuusabuusa;
23 era abalala mubalokolenga, nga mubakwakkula okubaggya mu muliro; era abalala mubasaasirenga mu kutya; nga mukyawa ekyambalo omubiri kye gwasiiga amabala.
24 Naye oyo ayinza okubakuuma obuteesittala, n'okubayimiriza mu maaso g'ekitiibwa kye nga temuliiko bulema mu kujaguza,
25 Katonda omu yekka Omulokozi waffe, ku bwa Yesu Kristo Mukama waffe, aweebwenga ekitiibwa, obukulu, amaanyi n'obuyinza, edda n'edda ng'emirembe n'emirembe teginnabaawo, kaakano era n'emirembe egitaliggwaawo. Amiina.


text:
Essuula 1
1 Peetero, omutume wa Yesu Kristo, eri abalonde abaasaasaana abatambuze ab'omu Ponto, Ggalatiya, Kapadokiya, Asiya ne Bisuniya,
2 nga bwe yasooka okutegeera Katonda Kitaffe, mu kutukuza kw'Omwoyo, olw'okugonda n'okumansirwako omusaayi gwa Yesu Kristo: ekisa n'emirembe byeyongerenga gye muli.
3 Yeebazibwe Katonda era Kitaawe wa Mukama waffe Yesu Kristo, eyatuzaala omulundi ogw'okubiri, ng'okusaasira kwe okungi bwe kuli, tubeerenga n'essuubi eddamu, olw'okuzuukira kwa Yesu Kristo mu bafu,
4 tuyingire mu busika obutaggwaawo, obutalina kko, obutawotoka, obwabaterekerwa mmwe mu ggulu,
5 amaanyi ga Katonda be gakuuma olw'okukkiriza okufuna obulokozi obweteeseteese okubikkulibwa mu biro eby'enkomerero.
6 Obwo bwe mujagulizaamu, newakubadde nga mwanakuwazibwa mu kukemebwa okutali kumu akaseera akatono kaakano, oba nga kibagwanira,
7 okugezebwa kw'okukkiriza kwammwe okusinga omuwendo ezaabu eggwaawo, newakubadde ng'egezebwa mu muliro, kulyoke kulabike okuleeta ettendo n'ekitiibwa n'okugulumizibwa Yesu Kristo bw'alibikkulibwa:
8 gwe mwagala nga temunnaba kumulaba: gwe mutalaba kaakano naye mumukkiriza, ne mujaguza essanyu eritayogerekeka, eririna ekitiibwa:
9 nga muweebwa ekyabakkirizisa, bwe bulokozi bw'obulamu.
10 Eby'obulokozi obwo bannabbi abaalagulanga eby'ekisa ekyali kigenda okujja gye muli baanoonyanga nnyo ne bakenneenyanga:
11 nga banoonya ebiro bwe biri oba bwe bifaanana Omwoyo wa Kristo eyali mu bo bye yalaga, ng'asooka okutegeeza ebibonoobono bya Kristo, n'ekitiibwa ekibigoberera.
12 Nabo babikkulirwa nga si ku lwabwe bokka wabula ku lwammwe baaweereza ebyo bye mwakajja mubuulirwe kaakano abo abaababuulira enjiri mu Mwoyo Omutukuvu eyatumibwa okuva mu ggulu; bamalayika bye beegomba okulingiza.
13 Kale musibenga ebimyu by'amagezi gammwe, mutamiirukukenga, musuubirirenga ddala ekisa ekiribaleeterwa Yesu Kristo bw'alibikkulibwa;
14 ng'abaana abagonda, nga temwefaananya okwegomba okw'edda okw'omu butamanya bwammwe:
15 naye ng'oyo eyabayita bw'ali omutukuvu era nammwe mubeerenga batukuvu mu mpisa zonna;
16 kubanga kyawandiikibwa nti Munaabanga batukuvu; kubanga nze ndi mutukuvu.
17 Era bwe mumuyitanga Kitammwe, asala omusango awatali kusaliriza ng'omulimu gwa buli muntu bwe guli, mutambulenga n'entiisa mu biro byammwe eby'okuba abayise:
18 nga mumanyi nga temwanunulibwa na bintu ebiggwaawo, ffeeza oba zaabu, mu mpisa zammwe ezitaliimu ze mwaweebwa bajjajjammwe;
19 wabula n'omusaayi ogw'omuwendo omungi, ng'ogw'omwana gw'endiga ogutaliiko bulema newakubadde ebbala, ye Kristo:
20 eyategeerebwa edda ensi nga tezinnatondebwa, naye n'alabisibwa ku nkomerero y'ebiro ku lwammwe,
21 abakkiriza ku bubwe Katonda eyamuzuukiza mu bafu n'amuwa ekitiibwa; okukkiriza kwammwe n'okusuubira biryoke bibeerenga mu Katonda.
22 Kubanga mumaze okwetukuza obulamu bwammwe mu kugondera amazima olw'okwagalanga ab'oluganda okutaliimu bunnanfuusi, mwagalanenga mu mutima n'okufuba okungi:
23 bwe mwazaalibwa omulundi ogw'okubiri, si na nsigo eggwaawo, wabula eteggwaawo, n'ekigambo kya Katonda ekiramu eky'olubeerera.
24 Kubanga Omubiri gwonna guli ng'omuddo, N'ekitiibwa kyagwo kyonna kiri ng'ekimuli ky'omuddo. Omuddo guwotoka ekimuli ne kigwa:
25 Naye ekigambo kya Mukama kibeerera emirembe n'emirembe. Era ekyo kye kigambo eky'enjiri eky'abajulirwa.


text:
Ekyamateeka Deuteronomy
Chapter 31
1 Awo Musa n'agenda n'abuulira Isiraeri yenna ebigambo ebyo.
2 N'abagamba nti Leero naakamaze emyaka kikumi mu abiri; sikyayinza kufuluma na kuyingira: era Mukama yaŋŋamba nti Tojja kusomoka Yoludaani ono.
3 Mukama Katonda wo y'alikukulembera okusomoka; ye alizikiriza amawanga gano mu maaso go, naawe oligalya: era Yoswa y'alikukulembera okusomoka, nga Mukama bwe yayogera.
4 Era Mukama alibakola nga bwe yakola Sikoni ne Ogi, bakabaka b'Abamoli, n'ensi yaabwe; be yazikiriza.
5 Era Mukama alibagabula mu maaso gammwe, nammwe mulibakola ng'ekiragiro kyonna bwe kiri kye mbalagidde.
6 Beera n'amaanyi, guma omwoyo, totya so tobatekemukira kubanga Mukama Katonda wo ye wuuyo agenda naawe; taakulekenga so taakwabulirenga.
7 Awo Musa n'ayita Yoswa n’amugamba mu maaso ga Isiraeri yenna nti Beera n'amaanyi, guma omwoyo: kubanga oligenda n'abantu bano mu nsi Mukama gye yalayirira bajjajja baabwe okubawa; era oligibasisa.
8 Mukama ye wuuyo abakulembera; anaabeeranga naawe, taakulekenga so taakwabulirenga: totya so totekemuka.
9 Awo Musa n'awandiika amateeka gano n'agawa bakabona abaana ba Leevi, abaasitulanga essanduuko ey'endagaano ya Mukama, n'abakadde bonna aba Isiraeri.
10 Awo Musa n'abalagira ng'ayogera nti Buli myaka musanvu bwe ginaggwangako, mu kiseera ekyateekebwawo eky'omwaka ogw'okusumululiramu, mu mbaga ey'ensiisira.
11 Isiraeri yenna nga bazze okulabikira mu maaso ga Mukama Katonda wo mu kifo ky'alyeroboza, onoosomeranga amateeka gano mu maaso ga Isiraeri yenna mu matu gaabwe.
12 Okuŋŋaanyanga abantu; abasajja n'abakazi n'abaana abato, ne munnaggwanga wo ali munda w'enzigi zo, bawulire, era bayige, era batye Mukama Katonda wammwe, era bakwatenga ebigambo byonna eby'amateeka gano okubikola;
13 era abaana baabwe; abatannamanya, bawulire era bayige okutyanga Mukama Katonda wammwe, ennaku zonna nga mukyatuula mu nsi gye musomokera Yoludaani okugirya.
14 Mukama n'agamba Musa nti Laba, ennaku zo ziri kumpi kikugwanire okufa: yita Yoswa, mweyanjule mu weema ey'okusisinkanirangamu, ndyoke mmulagire. Awo Musa ne Yoswa ne bagenda ne beeyanjula mu weema ey'okusisinkanirangamu.
15 Awo Mukama n'alabikira mu weema mu mpagi y'ekire: empagi y'ekire n'eyimirira waggulu w'oluggi lw'eweema.
16 Mukama n'agamba Musa nti Laba, olyebaka ne bajjajja bo; n'abantu bano baligolokoka ne bagenda nga bayenda okugoberera bakatonda abalala ab'omu nsi, gye bagenda okubeeranga mu bo wakati, era balindeka ne bamenya endagaano yange gye nnalagaana nabo.
17 Obusungu bwange ne bulyoka bubuubuuka ku bo ku lunaku luli, nange ndibaleka, era ndibakisa amaaso gange, era baliriibwa, n'obubi n'ennaku ennyingi biribajjira; n'okwogera ne boogera ku lunaku luli nti Obubi buno si kye buvudde butujjira kubanga Katonda waffe tali mu ffe?
18 Era sirirema kukisa maaso gange ku lunaku luli olw'obubi bwonna bwe baliba nga bakoze, kubanga bakyukidde bakatonda abalala.
19 Kale nno kaakano mwewandiikire oluyimba luno, era oluyigirize abaana ba Isiraeri: oluteeke mu bumwa bwabwe, oluyimba luno lubeerenga omujulirwa wange eri abaana ba Isiraeri.
20 Kubanga bwe ndiba nga mbayingizizza mu nsi gye nnalayirira bajjajja baabwe, ekulukuta amata n'omubisi gw'enjuki; era bwe baliba nga balidde ne bakkuta, ne bagejja; ne balyoka bakyukira bakatonda abalala, ne babaweereza, ne banyooma nze, ne bamenya endagaano yange.
21 Awo olulituuka, obubi bungi n'ennaku bwe biriba nga bibajjidde, oluyimba luno lulitegeeza mu maaso gaabwe ng'omujulirwa; kubanga terulyerabirwa okuva mu bumwa bw'ezzadde lyabwe: kubanga mmanyi okulowooza kwabwe kwe bagoberera, ne kaakano, nga sinnabayingiza mu nsi gye nnalayirira.
22 Awo Musa n’awandiika oluyimba luno ku lunaku olwo, n'aluyigiriza abaana ba Isiraeri.
23 N'alagira Yoswa omwana wa Nuni, n'ayogera nti Beera n'amaanyi, guma omwoyo: kubanga oliyingiza abaana ba Isiraeri mu nsi gye nnabalayirira: nange n'abeeranga wamu naawe.
24 Awo olwatuuka, Musa bwe yamalira ddala okuwandiika ebigambo eby'amateeka gano mu kitabo, okutuusa lwe byaggwa,
25 Musa n'alagira Abaleevi, abaasitulanga essanduuko y'endagaano ya Mukama ng'ayogera nti
26 Muddire ekitabo kino eky'amateeka; mukiteeke ku mabbali g'essanduuko y'endagaano ya Mukama Katonda wammwe, kibeerenga eyo okuba omujulirwa gy'oli.
27 Kubanga mmanyi obujeemu bwo n'ensingo yo enkakanyavu: laba, nga nkyali mulamu nga nkyali wamu nammwe leero, mwabanga mwagala okujeemera Mukama; temulyeyongera nnyo nga mmaze okufa?
28 Mukuŋŋaanyize gye ndi abakadde bonna ab'ebika byammwe, n'abaami bammwe, ndyoke njogerere ebigambo bino mu matu gaabwe, era mpite eggulu: n'ensi okuba abajulirwa gye bali.
29 Kubanga mmanyi nga mulyeyonoonera ddala nga mmaze okufa, era mulikyama okuva mu kkubo lye nnabalagira; era obubi bulibabaako mu nnaku ez'enkomerero; kubanga mulikola ekiri mu maaso ga Mukama ekibi, okumusunguwaza olw'omulimu gw'emikono gyammwe.
30 Era Musa n'ayogerera mu matu g'ekibiina kyonna ekya Isiraeri ebigambo eby'oluyimba luno, okutuusa lwe byaggwa.


text:
2 Samwiri 2 Samuel
Chapter 12
1 Awo Mukama n'atuma Nasani eri Dawudi. N'ajja gy'ali n'amugamba nti Waaliwo abasajja babiri mu kibuga kimu; omu nga mugagga ne munne nga mwavu.
2 Omugagga yalina endiga n'ente nnyingi nnyo nnyini:
3 naye omwavu teyalina kantu wabula akaana k'endiga akaluusi ke yagula n'akalera: ne kakulira wamu naye n'abaana be; kaalyanga ku kamere ke ye, ne kanywa ku ndeku ye ye, ne kagalamira mu kifuba kye ne kaba gy'ali nga muwala we.
4 Awo ne wajja omutambuze eri omugagga oyo, n'alema okutoola ku ndiga ze ye ne ku nte ze ye, okufumbira omutambuze eyajja gy'ali, naye n'atwala omwana gw'endiga ogw'omwavu, n'agufumbira omusajja azze gy'ali.
5 Dawudi n'asunguwalira nnyo omusajja; n'agamba Nasani nti Mukama nga bw'ali omulamu, omusajja eyakola ekyo asaanidde okufa:
6 era alizzaawo omwana gw'endiga emirundi ena, kubanga yakola ekyo, era kubanga teyalina kusaasira.
7 Awo Nasani n'agamba Dawudi nti Ye ggwe. Bw'atyo bw'ayogera Mukama, Katonda wa Isiraeri, nti Nakufukako amafuta okuba kabaka wa Isiraeri ne nkuggya mu mukono gwa Sawulo;
8 ne nkuwa ennyumba ya mukama wo, ne bakazi ba mukama wo ne mbakuwa mu kifuba kyo, ne nkuwa ennyumba ya Isiraeri n'eya Yuda; n'ebyo singa bibadde bitono, nandikwongeddeko bino na bino.
9 Kiki ekikunyoomezza ekigambo kya Mukama okukola ebiri mu maaso ge ebibi? osse Uliya Omukiiti n'ekitala n'otwala mukazi we okuba mukazi wo, n'omutta n'ekitala eky'abaana ba Amoni.
10 Kale nno ekitala tekiivenga mu nnyumba yo ennaku zonna; kubanga onnyoomye nze n'otwala mukazi wa Uliya Omukiiti okuba mukazi wo.
11 Bw'atyo bw'ayogera Mukama nti Laba, ndikuyimusizaako obubi obuliva mu nnyumba yo ggwe, era nditwala bakazibo mu maaso go ne mbawa muliiraanwa wo, era alisula ne bakazi bo mu maaso g'enjuba eno.
12 Kubanga ggwe wakikola mu kyama: naye nze ndikola ekigambo ekyo mu maaso ga Isiraeri yenna ne mu maaso g'enjuba.
13 Awo Dawudi n'agamba Nasani nti Nnyonoonye Mukama. Nasani n'agamba Dawudi nti Mukama naye aggyeewo ekyonoono kyo; toofe.
14 Naye kubanga owadde abalabe ba Mukama ebbanga ddene okuvvoola olw'ekikolwa ekyo, omwana akuzaaliddwa talirema kufa naye.
15 Awo Nasani ne yeddirayo mu nnyumba ye. Awo Mukama n'alwaza omwana muka Uliya gwe yazaalira Dawudi, n'alwala nnyo.
16 Dawudi kyeyava amwegayiririra omwana eri Katonda; Dawudi n'asiiba n'ayingira n'agalamira ku ttaka okukeesa obudde.
17 Awo abakadde ab'omu nnyumba ye ne bagolokoka (ne bayimirira) w'ali, okumuyimusa okuva wansi: naye n'atakkiriza so teyalya mmere nabo.
18 Awo olwatuuka ku lunaku olw'omusanvu omwana n'afa. Abaddu ba Dawudi ne batya okumubuulira omwana ng'afudde: kubanga baayogera nti Laba, omwana bwe yali ng'akyali mulamu ne twogera naye, n'atawulira ddoboozi lyaffe: kale aneeraliikirira atya bwe tunaamubuulira omwana ng'afudde?
19 Naye Dawudi bwe yalaba abaddu be nga boogerera wamu ekyama, Dawudi n'ategeera omwana ng'afudde: Dawudi n'agamba abaddu be nti Omwana afudde? Ne boogera nti Afudde.
20 Awo Dawudi n'ava wansi n'agolokoka n'anaaba n'asaaba amafuta n'awaanyisa ebyambalo bye; n'ajja mu nnyumba ya Mukama n'asinza: n'alyoka ajja mu nnyumba ye; awo bwe yayagala ne bateeka emmere mu maaso ge n'alya.
21 Awo abaddu be ne bamugamba nti Kigambo ki kino ky'okoze? Wasiiba n'okaabira omwana bwe yali ng'akyali mulamu; naye omwana ng'afudde, n'ogolokoka n'olya ku mmere.
22 N'agamba nti Omwana bwe yali ng'akyali mulamu, nasiiba ne nkaaba: kubanga nayogera nti Ani amanyi oba nga Mukama tankwatirwe kisa omwana abe omulamu.
23 Naye kaakano ng'amaze okufa, nandisiibidde ki? nnyinza okumukomyawo? nze ndigenda gy'ali naye ye talikomawo gye ndi.
24 Dawudi n'akubagiza Basuseba mukazi we n'ayingira gy'ali n'asula naye: n'azaala omwana ow'obulenzi n'amutuuma erinnya lye Sulemaani. Mukama n'amwagala;
25 Mukama n'atuma mu mukono gwa Nasani nnabbi, n'amutuuma erinnya lye Yedidiya, ku lwa Mukama.
26 Awo Yowaabu n'alwana ne Labba eky'abaana ba Amoni n'amenya ekibuga kya kabaka.
27 Awo Yowaabu n'atumira Dawudi ababaka n'ayogera nti Nnwanye ne Labba, n'okumenya mmenye ekibuga eky'amazzi.
28 Kale nno kuŋŋaanya abantu bonna abasigaddewo ozingize ekibuga okimenye: nneme okumenya ekibuga ne bakituuma erinnya lyange.
29 Dawudi n'akuŋŋaanya abantu bonna n'agenda e Labba, n'alwana nakyo n'akimenya.
30 N'aggya engule ya kabaka waabwe ku mutwe gwe; n'obuzito bwayo bwali talanta eya zaabu, ne mu yo nga mulimu amayinja ag'omuwendo omungi; n'eteekebwa ku mutwe gwa Dawudi. N'aggyamu omunyago ogw'ekibuga, mungi nnyo nnyini.
31 N'aggyamu abantu abaali omwo, n'abassa wansi w'emisomeeno n'amannyo ag'ekyuma n'embazzi ez'ekyuma, n'abayisa mu kyokero ky'amatoffaali: awo bw'atyo bwe yakola ebibuga byonna eby'abaana ba Amoni. Dawudi n'abantu bonna ne baddayo e Yerusaalemi.


text:
EBYONGEREZEDDWAKO
Olunaku olw’Okusalirako Omusango—Luzingiramu Ki?
KIKI ky’olowooza ku Lunaku olw’Okusalirako Omusango? Abantu bangi balowooza nti obuwumbi n’obuwumbi bw’abantu bajja kutwalibwa kinnoomu mu maaso g’entebe ya Katonda basalirwe omusango. Abamu bajja kufuna empeera ey’okubeera mu ggulu, abalala bagende mu kubonaabona okw’emirembe n’emirembe. Kyokka, yo Baibuli ewa ekifaananyi kirala ku kiseera kino. Ekigambo kya Katonda kinnyonnyola nti ekiseera ekyo si kya ntiisa, wabula kya ssanyu n’okuzza ebintu obuggya.
Mu Okubikkulirwa 20:11, 12, tusoma ku Yokaana ng’annyonnyola Olunaku lw’Okusalirako Omusango: “Ne ndaba entebe ey’obwakabaka ennene enjeru, n’oyo eyali agituddeko, eggulu n’ensi ne bidduka mu maaso ge; era tebyazuulirwa na kifo. Ne ndaba abafu, abakulu n’abato, nga bayimiridde mu maaso g’entebe; ebitabo ne bibikkulwa: n’ekitabo ekirala ne kibikkulwa, kye ky’obulamu: abafu ne basalirwa omusango mu ebyo ebyawandiikibwa mu bitabo, ng’ebikolwa byabwe bwe byali.” Mulamuzi ki ayogerwako wano?
Yakuwa Katonda ye Mulamuzi ow’oku ntikko. Naye omulimu guno ogw’okulamula yagukwasa muntu mulala. Okusinziira ku Ebikolwa by’Abatume 17:31, omutume Pawulo yagamba nti Katonda ‘yateekawo olunaku, omuntu gwe yalonda, lw’agenda okusalirako ensi yonna omusango mu bwenkanya.’ Omulamuzi ono gwe yalonda ye Yesu Kristo. (Yokaana 5:22) Olunaku olw’Okusalirako Omusango lutandika ddi? Lunaatwala bbanga ki?
Ekitabo ky’Okubikkulirwa kiraga nti Olunaku olw’Okusalirako Omusango lutandika oluvannyuma lwa Kalumagedoni, ng’enteekateeka ya Setaani emaze okuzikirizibwa.* (Okubikkulirwa 16:14, 16; 19:19-20:3) Oluvannyuma lwa Kalumagedoni, Setaani ne badayimooni be bajja kusibibwa mu bunnya obutakoma okumala emyaka lukumi. Mu kiseera ekyo, abantu 144,000 abanaasikira obulamu obw’omu ggulu bajja kuweereza ng’abalamuzi era bajja kufugira “wamu ne Kristo emyaka lukumi.” (Okubikkulirwa 14:1-3; 20:1-4; Abaruumi 8:17) N’olwekyo, Olunaku olw’Okusalirako Omusango terujja kumala ssaawa 24 zokka. Lujja kutwala emyaka lukumi.
Mu kiseera ekyo eky’emyaka olukumi, Yesu Kristo ajja ‘kusalira abalamu n’abafu omusango.’ (2 Timoseewo 4:1) “Abalamu” beebo ‘ab’ekibiina ekinene’ abanaawonawo ku Kalumagedoni. (Okubikkulirwa 7:9-17) Omutume Yokaana naye yalaba “abafu…nga bayimiridde mu maaso g’entebe” ey’okusalirako omusango. Nga Yesu bwe yasuubiza, ‘abali mu ntaana ezijjukirwa baliwulira eddoboozi lya Kristo ne bavaamu.’ (Yokaana 5:28, 29; Ebikolwa 24:15) Kiki ekinaasinziirwako okusalira abantu bonna omusango?
Okusinziira ku kwolesebwa kw’omutume Yokaana, ‘ebitabo byabikkulwa,’ “abafu ne basalirwa omusango mu ebyo ebyawandiikibwa mu bitabo, ng’ebikolwa byabwe bwe byali.” Ebitabo bino byawandiikibwamu ebintu abantu bye baakola mu biseera ebyayita? Nedda, abantu tebajja kusalirwa musango okusinziira ku bye baakola nga tebannafa. Kino tukimanya tutya? Baibuli egamba: “Kubanga afa nga takyaliko musango eri ekibi.” (Abaruumi 6:7) N’olwekyo, abantu abanaazuukizibwa, ebibi bye baakolanga tebijja kujjukirwa. Bwe kityo, ebitabo ebinaabikkulwa biteekwa okuba nga bikiikirira ebintu ebirala Katonda by’atwetaagisa. Okusobola okubeerawo emirembe gyonna, abo abanaawonawo ku Kalumagedoni n’abo abanaazuukizibwa balina okugondera amateeka ga Katonda nga mw’otwalidde n’ebintu ebirala Yakuwa by’aliba atwetaagisa mu kiseera eky’emyaka olukumi. N’olwekyo, abantu bajja kusalirwa omusango okusinziira ku ebyo bye banaakola mu kiseera eky’Olunaku olw’Okusalirako Omusango.
Ku Lunaku olw’Okusalirako Omusango obuwumbi n’obuwumbi bw’abantu bajja kufuna akakisa okuyiga ku ebyo Katonda by’ayagala era babikolereko. Kino kitegeeza nti wajja kubaawo omulimu munene ogw’okuyigiriza. Mazima ddala, ‘abanaatuula mu nsi bajja kuyiga obutuukirivu.’ (Isaaya 26:9) Naye, tekiri nti buli muntu ajja kuba mwetegefu okukolera ku ebyo Katonda by’ayagala. Isaaya 26:10 lugamba: “Omubi ne bwe bamulaga ekisa, era taliyiga butuukirivu: mu nsi ey’obugolokofu mw’anaakoleranga ebitali bya nsonga, so taliraba bukulu bwa Mukama.” Ababi abo bajja kuzikirizibwa ddala ku Lunaku olw’Okusalirako Omusango.—Isaaya 65:20.
Ku nkomerero y’Olunaku olw’Okusalirako Omusango, abantu abanaawonawo bajja kuba “balamu” mu bujjuvu ng’abantu abatuukiridde. (Okubikkulirwa 20:5) N’olwekyo, mu kiseera eky’Olunaku olw’Okusalirako Omusango abantu bajja kuddamu okuba abatuukirivu. (1 Abakkolinso 15:24-28) Oluvannyuma, okugezesebwa okusembayo kujja kubaawo. Setaani ajja kusumululwa era ajja kukyamya abantu omulundi ogunaasembayo. (Okubikkulirwa 20:3, 7-10) Abantu abataamugoberere bajja kubeera mu mbeera eno eyogerwako mu Baibuli: “Abatuukirivu balisikira ensi, banaagibeerangamu emirembe gyonna.” (Zabbuli 37:29) Yee, Olunaku olw’Okusalirako Omusango lujja kuganyula abantu abeesigwa!
* Okumanya ebirala ebikwata ku Kalumagedoni laba Insight on the Scriptures, Omuzingo 1, empapula 594-5, 1037-8, n’essuula 20 ey’akatabo Sinza Katonda Omu Ow’Amazima, ebyakubibwa Abajulirwa ba Yakuwa.


text:
Yoswa Joshua
Chapter 7
1 Naye abaana ba Isiraeri ne boonoona mu biterekeddwa: kubanga Akani, omwana wa Kalumi, omwana wa Zabudi, omwana wa Zeera, ow'ekika kya Yuda, n'atwala ku biterekeddwa: obusungu bwa Mukama ne bubuubuuka ku baana ba Isiraeri.
2 Yoswa n'atuma abantu okuva mu Yeriko okugenda e Ayi ekiriraanye Besaveni, ku luuyi olw'ebuvanjuba olwa Beseri, n'abagamba nti Mulinnye mukette ensi. Abantu ne balinnya ne baketta Ayi.
3 Ne bakomawo eri Yoswa ne bamugamba nti Abantu bonna tebagendayo; naye abantu ng'enkumi bbiri oba ssatu balinnye bakube Ayi; toteganya abantu bonna okugendayo; kubanga abaayo batono.
4 Awo ne balinnyayo ku bantu abasajja ng'enkumi ssatu; ne badduka mu maaso g'ab'e Ayi.
5 N'ab'e Ayi ne bakuba mu bo abantu ng'amakumi asatu mu mukaaga: ne babagoba okubaggya ku wankaaki okubatuusa ku Sebalimu, ne babakubira awaserengeterwa: emitima gy'abantu ne gisaanuuka, ne giba ng'amazzi.
6 Yoswa n'ayuza engoye ze, n'agwa ne yeevuunika awali essanduuko ya Mukama n'atuusa olweggulo, ye n’abakadde ba Isiraeri; ne beesiiga enfuufu ku mitwe gyabwe:
7 Yoswa n'ayogera nti Woowe, ai Mukama Katonda, okusomosa kiki ekyakusomosa abantu bano Yoludaani, okutuwaayo mu mikono egy'Abamoli, okutuzikiriza? singa twakkiriza okutuula emitala wa Yoludaani.
8 Ai Mukama, naayogera ntya, Abaisiraeri bwe bamaze okubakuba amabega abalabe baabwe?
9 Kubanga Abakanani n'abali mu nsi boana baliwulira, balituzingiza baliggya erinnya lyaffe ku nsi: naawe olirokola otya erinnya lyo ekkulu?
10 Mukama n'agamba Yoswa nti Golokoka; kiki ekikugwisizza bw'otyo okwevuunika?
11 Abaisiraeri boonoonye; era bamenye endagaano yange gye nnabalagira; era n'okutwala batutte ku biterekeddwa; era babbye, era bakuusizza, era babiyingizizza mu bintu byabwe.
12 Ekyo kye kibalobera abaana ba Isiraeri okuyimirira mu maaso g'abalabe baabwe, ne bakuba amabega abalabe baabwe, kubanga bafuuse abakolimiddwa, sijja kuddayo kubeera nammwe wabula nga muzikirizza ekyo kye mugugubiddeko.
13 Mukale, mutukuze abantu, mwogere nti Mwetukulize olunaku olw'enkya: kubanga Mukama, Katonda wa Isiraeri, bw'ayogera bw'ati nti Waliwo ekiterekeddwa wakati mu ggwe; Isiraeri: toyinza kuyimirira mu maaso g'abalabe bo; nga temunnakiggyawo ekiterekeddwa mu mmwe.
14 Kale enkya munaasemberezebwa mu bika byammwe: awo, ekika Mukama ky'anaalondamu kinaasembera ng'enda zaakyo bwe ziri; n'enda Mukama gy'anaalondamu eneesembera mu nnyumba zaayo; n'ennyumba Mukama gy'anaalondamu eneesembera buli muntu buli muntu.
15 Awo olunaatuuka anaalondebwa ng'alina ekiterekeddwa anaayokebwa omuliro, ne by'alina byonna; kubanga amenye endagaano ya Mukama, era kubanga akoze obusirusiru mu Isiraeri.
16 Awo Yoswa n'akeera enkya, n'agolokoka, n'asembeza Isiraeri ng'ebika byabwe bwe byali; n'ekika kya Yuda ne kirondebwa:
17 n'asembeza enda ya Yuda; n'alonda enda eya Bazera: n’asembeza enda eya Bazera buli muntu buli muntu; Zabudi n'alondebwa:
18 n'asembeza ennyumba ye buli muntu buli mnntu; Akani, omwana wa Kalumi, omwana wa Zabudi, omwana wa Zeera, ow'ekika kya Yuda, n'alondebwa.
19 Yoswa n’agamba Akani nti Mwana wange, nkwegayiridde, omuwe ekitiibwa Mukama, Katonda wa Isiraeri; omwatulire; era oŋŋambe kaakano ky'okoze; tokinkisa.
20 Akani n'addamu Yoswa n'ayogera nti Mazima nnyonoonye eri Mukama, Katonda wa Isiraeri, ne nkola bwe nti ne bwe nti
21 bwe nnalaba mu munyago ekyambalo ekirungi ekya Sinaali, n'esekeri ez'effeeza ebikumi bibiri, n'olulimi olwa zaabu ekigero kyalwo esekeri amakumi ataano, ne ndyoka mbiyaayaanira, ne mbitwala; era, laba, bikwekeddwa mu ttaka wakati mu weema yange, ne ffeeza wansi waakyo:
22 Awo Yoswa n'atuma ababaka, ne bagenda mbiro mu weema ye; era, laba, nga kikwekeddwa mu weema ye, n'effeeza wansi waakyo.
23 Nabo ne babiggya wakati mu weema; ne babireetera Yoswa n'abaana ba Isiraeri bonna; ne babissa wansi mu maaso ga Mukama.
24 Ne Yoswa n'Abaisiraeri bonna awamu naye ne batwala Akani, omwana wa Zeera, n'effeeza, n'ekyambalo, n'olulimu olwa zaabu; n'abaana be ab'obulenzi n'ab'obuwala, n'ente ze, n'endogoyi ze; n'endiga ze, n'eweema ye ne byonna bye yalina: ne babalinnyisa mu kiwonvu Akoli:
25 Yoswa n'ayogera nti Kiki ekyakutweraliikirizisa? Mukama anaakweraliikiriza ggwe leero, Abaisiraeri bonna ne bamukuba amayinja; ne babookya omuliro, ne babakuba amayinja.
26 Ne bamutuumako entuumu ennene ey’amayinja ne kaakano; Mukama n'akyuka okuleka obusungu bwe obukabwe. Erinnya ery'ekiwonvu kiri kyeryava liyitibwa ekiwonvu Akoli, ne leero.


text:
Yoswa Joshua
Chapter 19
1 N'akalulu ak'okubiri ne kagwira Simyoni kye kika eky'abaana ba Simyoni ng'enda zaabwe bwe zaali: n'obusika bwabwe bwali wakati mu busika obw'abaana ba Yuda.
2 Ne balya obusika bwabwe, Beeruseba oba Seba, ne Molada;
3 ne Kazalusuali, ne Bala; ne Ezemu;
4 ne Erutoladi, ne Besuli, ne Koluma;
5 ne Zikulagi, ne Besumalukabosi ne Kazalususa;
6 ne Besulebaosi, ne Salukeni; ebibuga kkumi na bisatu n'ebyalo byabyo.
7 Ayini, Limmoni, ne Eseri, ne Asani; ebibuga bina n'ebyalo byabyo:
8 n'ebyalo byonna ebyetoolodde ebibuga ebyo okutuuka ku Baalasubeeri, Laama eky'obukiika obwa ddyo. Obwo bwe busika obw'ekika eky'abaana ba Simyoni ng'enda zaabwe bwe zaali:
9 Mu kitundu eky'abaana ba Yuda mwe mwava obusika obw'abaana ba Simyoni: kubanga omugabo ogw'abaana ba Yuda gwabalema okubuna: abaana ba Simyoni kyebaava balya obusika wakati mu busika bwabwe:
10 N'akalulu ak'okusatu ne kajja ku baana ba Zebbulooni ng'enda zaabwe bwe zaali: n'ensalo ey'obusika bwabwe yatuuka ku Salidi:
11 n'ensalo yaabwe n'erinnya ku luuyi olw'ebugwanjuba, n'etuuka ku Malala, n'etuuka ku Dabbesesi; n'etuuka ku mugga Yokuneamu we kiraba;
12 n'eva ku Salidi n'ekyamira ku luuyi olw'ebuvanjuba okutuuka ku nsalo ey'e Kisulosutaboli; n'ebuna ku Daberasi, n'erinnya ku Yafiya;
13 n'eva eyo n'eyita ku luuyi olw'ebavanjuba n'etuuka ku Gasukeferi, ku Esukazini; n'ekoma ku Limmoni ekituuka ku Nea.
14 ensalo ne yeetooloola ku luuyi olw'obukiika obwa kkono n'etuuka ku Kannasoni n'enkomerero zaayo zaali ku kiwonvu Ifutakeri;
15 ne Kattasi, ne Nakalali, ne Simuloni, ne Idala, ne Besirekemu: ebibuga kkumi na bibiri n'ebyalo byabyo.
16 Obwo bwe busika obw'abaana ba Zebbulooni ng'enda zaabwe bwe zaali, ebibuga ebyo n'ebyalo byabyo.
17 Akalulu ak'okuna ne kakwata Isakaali, be baana ba Isakaali ng'enda zaabwe bwe zaali.
18 N'ensalo yaabwe n'etuuka ku Yezuleeri, ne Kesulosi, ne Sunemu;
19 ne Kafalaimu, ne Sioni, ne Anakalasi;
20 ne Labbisi, ne Kisioni, ne Ebezi:
21 ne Lemesi, ne Engannimu, ne Enkadda, ne Besupazzezi;
22 ensalo n'etuuka ku Taboli, ne Sakazuma, ne Besusemesi; n'enkomerero z'ensalo yaabwe zaali ku Yoludaani: ebibuga kkumi na mukaaga n'ebyalo byabyo.
23 Obwo bwe busika obw'ekika eky'abaana ba Isakaali: ng'enda zaabwe bwe zaali, ebibuga n'ebyalo byabyo.
24 N'akalulu ak'okutaano ne kakwata ekika eky'abaana ba Aseri ng'enda zaabwe bwe zaali.
25 N'ensalo yaabwe yali Kerukasi, ne Kali, ne Beteni, ne Akusafu;
26 ne Alammereki, ne Amadi, ne Misali; n'etuuka ku Kalumeeri ku luuyi olw'ebugwanjuba, ne ku Sikolulibunasi;
27 n'ekyamira ku luuyi olw'ebugwanjuba n'etuuka ku Besudagoni, n'etuuka ku Zebbulooni, ne ku kiwonvu Ifutakeri ku luuyi olw'obukiika obwa kkono okutuuka ku Besuemeki ne Neyeri; n'ebuna ku Kabuli ku mukono ogwa kkono,
28 ne Ebuloni, ne Lekobu, ne Kammoni, ne Kana, okutuuka ku Sidoni ekinene;
29 ensalo n'ekyamira ku Laama, ne ku kibuga ekiriko ekigo Tuulo; ensalo n'ekyamira ku Kosa; n'enkomerero zaayo zaali ku nnyanja mu nsi eriraanye Akuzibu:
30 era ne Uma, ne Afiki, ne Lekobu: ebibuga amakumi abiri mu bibiri n'ebyalo byabyo:
31 Obwo bwe busika obw'ekika eky'abaana ba Aseri ng'enda zaabwe bwe zaali, ebibuga ebyo n'ebyalo byabyo.
32 Akalulu ak'omukaaga ne kagwira abaana ba Nafataali, be baana ba Nafutaali ng'enda zaabwe bwe zaali.
33 N'ensalo yaabwe yava ku Kerefu, okuva ku mwera oguli mu Zaanannimu, ne Adaminekebu, ne Yabuneeri, okutuuka ku Lakkumu; n'enkomerero zaayo zaali ku Yoludaani:
34 ensalo n’ekyamira ku luuyi olw'ebugwanjuba n'etuuka ku Azunosutaboli, n’eva eyo n'ebuna ku Kukkoki; n'etuuka ku Zebbulooni ku luuyi olw'obukiika obwa ddyo, n'etuuka ku Aseri ku luuyi olw'ebugwanjuba, ne ku Yuda ku Yoludaani ku luuyi olw'ebuvanjuba.
35 N'ebibuga ebiriko ebigo byali Ziddimu, Zeri, ne Kammasi, Lakkasi, ne Kinneresi;
36 ne Adama, ne Laama, ne Kazoli;
37 ne Kesedi, ne Ederei, ne Enkazoli;
38 ne Ironi, ne Migudaleri, Kolemu, ne Besuanasi, ne Besusemesi; ebibuga kkumi na mwenda n'ebyalo byabyo.
39 Obwo bwe busika obw'ekika eky'abaana ba Nafutaali ng'enda zaabwe bwe zaali, ebibuga n'ebyalo byabyo.
40 Akalulu ak'omusanvu ne kagwira ekika ky'abaana ba Daani ng'enda zaabwe bwe zaali.
41 N'ensalo ey'obusika bwabwe yali Zola, ne Esutaoli, ne Irusemesi;
42 ne Saalabbini, ne Ayalooni, ne Isula;
43 ne Eroni, ne Timuna, ne Ekuloni;
44 ne Eruteke, ne Gibbesoni, ne Baalasi;
45 ne Yekudi, ne Beneberaki, ne Gasulimmoni;
46 ne Meyalakoni, ne Lakoni, n'ensalo Yafo gye kiraba.
47 Ensalo ey'abaana ba Ddaani n'ebuna ensi etali yaabwe: kubanga abaana ba Ddaani baalinnya ne balwanyisa Lesemu, ne bakimenya, ne bakitta n'ekitala ne bakirya, ne bakibeeramu, ne bakituuma Lesemu Ddaani, lye linnya lya Ddaani jjajjaabwe.
48 Obwo bwe busika obw'ekika eky'abaana ba Ddaani ng'enda zaabwe bwe zaali, ebibuga ebyo n'ebyalo byabyo.
49 Bwe batyo bwe baamalira ddala okugaba ensi okuba obusika mu nsalo zaayo; n'abaana ba Isiraeri ne bawa Yoswa omwana wa Nuni obusika wakati waabwe:
50 nga Mukama bwe yalagira ne bamuwa ekibuga kye yasaba, ye Timunasusera mu nsi ey'ensozi eya Efulayimu n'azimba ekibuga n'abeera omwo.
51 Obwo bwe busika, Eriyazaali kabona ne Yoswa omwana wa Nuni n'emitwe (egy'ennyumba) za bakitaabwe ez'ebika eby'abaana ba Isiraeri bwe baagabanira n'obululu okuba obusika mu Siiro mu maaso ga Mukama mu mulyango ogw'eweema gye baakuŋŋaanirangamu. Bwe batyo bwe baamalira ddala okugabana ensi.


text:
Lwana - Fight
- n'abagamba nti Wulira, ggwe Isiraeri, musemberera olutalo leero okulwana n'abalabe bammwe: omutima gwammwe teguddiriranga; temutya so temukankana, so temubatekemukira;
- Zabbuli - Psalms 144:1 Yeebazibwe Mukama ejjinja lyange, Ayigiriza emikono gyange entalo, n'engalo zange okulwana.
- Matayo - Matthew 16:18Nange nkugamba nti Ggwe Peetero, nange ndizimba ekkanisa yange ku lwazi luno: so n'emiryango egy'Emagombe tegirigiyinza.
- 2 Abakkolinso - 2 Corinthians 2:14Naye Katonda yeebazibwe, atutwala bulijjo ng'abawangulwa mu Kristo, n'atubikkuza evvumbe ery'okumutegeera ye mu buli kifo,
- Abaefeeso - Ephesians 3:16 abawe mmwe, ng'obugagga bw'ekitiibwa kye bwe buli, okunywezebwa n'amaanyi mu Mwoyo gwe mu muntu ow'omunda:
- 1 Timoseewo - 1 Timothy 6:12 Lwananga okulwana okulungi okw'okukkiriza, nywezanga obulamu obutaggwaawo, bwe wayitirwa, n'oyatula okwatula okulungi mu maaso g'abajulirwa abangi.
- 2 Timoseewo - 2 Timothy 2:3,4 Bonaboneranga wamu nange ng'omulwanyi omulungi owa Kristo Yesu. Siwali mulwanyi bw'atabaala eyeeyingiza mu mitawaana egy'obulamu buno, alyoke asiimibwe eyamuwandiika okuba omulwanyi.
- 1 Yokaana - 1John 2:14 Mbawandiikidde mmwe, abakadde, kubanga mutegedde oyo eyabaawo okuva ku lubereberye. Mbawandiikidde mmwe, abavubuka, kubanga mulina amaanyi, n'ekigambo kya Katonda kibeera mu mmwe, era muwangudde omubi.
- JUDE 3 Abaagalwa, bwe nnali nga nfuba okubawandiikira eby'obulokozi bwaffe fenna) nnawalirizibwa okubawandiikira okubabuulirira okuwakaniranga ennyo okukkiriza abatukuvu kwe baaweebwa omulundi ogumu.


text:
BUKEDDE Online akutuusaako ebyafaayo bya Buganda nga tujjukira amatikkira ga Ssaabasajja
ag’omulundi ogwa 20 aganaabaawo nga July 31 2013.
BUKEDDE Online akutuusaako ebifaananyi eby’enjawulo ebiraga nti Kabaka Mutebi wa byankulaakulana.
Ssaabasajja akubiriza abantu ba Buganda bulijjo obuteetundako ttaka wabula okwekolamu ebibiina
ebiri ku musingi gwa famire okulikulaakulanya; buli maka okuba n’omulimu ogumanyiddwa gwe bakola era bagwagazise abaana baabwe; okusimba emiti buli mwaka waakiri esatu ne bwe giba gya bibala wamu n’okuweerera ennyo abaana.
Ssaabataka Mutebi ng’ayita e Nakulabye mu 1992
Ssaabasajja ng’abuuza ku yali Ssaabalangira Beswrri Mulondo mu 1994.
Minisita Vincent Nyanzi ne mukyala we nga bafukaamiridde Ssaabasajja lwe yalambula essaza ly’e Busujju mu 2009.
Ssaabasajja lwe yalambula ku balwadde mu ddwaaliro ly’e Gombe mu 2004.
Bulijjo atukubiriza okulongoosa obuyonjo mu maka.
Kabaka ne Pulezidenti Museveni lwe baagenda okulambila ebisolo e Bwindi mu 1994.